Na putu ka EU - Grad Niš\nOdržan je deveti po redu Zajednički konsultativni odbor (ZKO) Komiteta regiona EU i Republike Srbije kojim zajedno sa Francom Šausbergerom iz Austrije kopredsedava gradonačelnica Niša Dragana Sotirovski. ZKO radio je u dve sesije. Tema na prvoj sesiji bila je uključivanje lokalnih i regionalnih vlasti u procesu pristupanja Srbije EU, a na drugoj sesiji govorilo se o zaštiti životne sredine, klimatskim akcijama i energiji. Učesnici su saglasni da je Srbija učinila napredak u periodu između dva izveštaja EU. Analiziran je najnoviji godišnji izveštaj EU o napretku Srbije u procesu evropskih integracija, o vladavini prava, borbi protiv korupcije, poboljšanju poslovnog okruženja, zelenoj agendi, reformi javne uprave. Bilo je reči i o proširenju TAEKS programa na lokalne i regionalne vlasti u Srbiji. Na Zajedničkom konsultativnom odboru Komiteta regiona EU (Srbija) govorili su državni sekretar Ministarstva državne uprave i lokalne samouprave Čedomir Rakić, predstavnici Niša, Čačka, Kragujevca, AP Vojvodine, Predstavnici Delegacije EU u Srbiji, izvestilac Komiteta regiona EU za paket proširenja 2021. godine, predstavnik Sektora za saradnju Delegacije EU u Republici Srbiji.\nAmbasador Slovenije u Srbiji Damjan Bergant i pomoćnica gradonačelnice Niša za međunarodnu saradnju i projekte Jovana Mitić otvorili su izložbu slovenačkih dizajnera „Budućnost življenja“ u Salonu 77 koja je organizovana u saradnji Grada Niša, Galerije savremenih likovnih umetnosti u Nišu, Centra za kreativnost – Muzeja za arhitekturu i dizajn iz Ljubljane, Ministarstva spoljnih poslova, Ministarstva kulture i Ambasade Slovenije u Beogradu. Izložba je deo šireg kulturnog programa koji se realizuje u okviru slovenačkog predsedavanja Savetom Evropske Unije u 2021. godini. Izložba predstavlja proizvode koji su kombinacija kreativnog rada i poslovne vizije slovenačkih dizajnera koji su prilagođeni novoj generaciji korisnika. U fokusu izložbe su priče malih brendova koji izražavaju funcionalnost, strast prema životu i prirodi, inovativnu primenu lokalnih materijala (posebno drveta) i nove proizvodne tehnike nastale iz regionalnih zanata i naprednih tehnika održive proizvodnje.\nPoruka da je sport jednako važan za sve i da smo u sportu svi jednaki, poslata je danas iz centra Niša povodom Evropske nedelje sporta. Revijalni meč košarkaša u kolicima KKK „Nais“ u 3×3 basketu, kao i nadmetanje prolaznika i posetioca u šutiranju trojki, slobodnom bacanju, šutu sa celog terena, kao i specijalnoj igri „Put oko Evrope“ organizovani su na centralnom gradskom trgu. Istovremeno je poslata poruka o važnosti inkluzije i društva po meri svih. Događaj su organizovali EU info kutak Niš i Klub košarke u kolicima „Nais“ u saradnji sa Gradom Nišom i Fakultetom sporta i fizičkog vaspitanja Univerziteta u Nišu. Istovremeno, ovo je bila i i završnica kampanje „Parainspirisani“ koju je Delegacija EU u Srbiji sprovela u prethodnom periodu pružajući značajnu podršku Paraolimpijskom timu Srbije i nastupu naših paraolimpijaca u Tokiju. Inače, Evropska nedelja sporta tradicionalno se širom Evrope obeležava poslednje nedelje septembra, ali je u Nišu tada odložena zbog nepovoljnih vremenskih uslova.\nGrad Niš uključio se u obeležavanje ovogodišnje Evropske nedelje lokalne demokratije, od 11. do 15. oktobra, čija je tema „Zaštita životne sredine: lokalne zajednice preduzimaju mere” i odnosi se na aktivnosti lokalnog nivoa na zaštiti životne sredine, borbi protiv klimatskih promena, jačanje otpornosti i rad na postizanju Cilja održivog razvoja 11 (Održive i otporne zajednice) koje bi uključile građane. Klimatske promene predstavljaju jednu od najvažnijih opasnosti za savremeno društvo i imaju direktan i indirektan uticaj na naše zajednice i građane. Odgovor na klimatske promene zahteva trenutne i efikasne mere na svim nivoima upravljanja, pri čemu su lokalne i regionalne vlasti na čelu za smanjenje negativnih uticaja na promenu životne sredine u njihovim zajednicama. Planovi za izgradnju otpornosti i strategije za suočavanje sa klimatskim promenama nisu toliko efikasni koliko treba da budu ako nisu podržani naporima građana i usvojenim ponašanjem.\nGrad Niš, Centar za razvoj građanskog društva PROTECTA i Naučno Tehnološki Park Niš, su u petak 15. oktobra, 2021. organizovali okrugli sto „Mogućnosti i izazovi za formiranje energetskih zadruga u Republici Srbiji”. Okrugli sto je jedna od manifestacija kojom je u Nišu obeležena „Evropska nedelja lokalne demokratije“. Okrugli sto je okupio predstavnike lokalne samouprave, gradskih institucija, biznis sektora, javnih preduzeća, organizacija civilnog društva, predstavnikeuniverzitetske zajednice. Organizatori su najavili niz edukativnih aktivnosti za građane u narednom periodu po pitanju energetskih zadruga i energetske efikasnosti. Šta su energetske zadruge, kako ih registrovati, koja su iskustva u Srbiji i regionu, ko od ovakvih zadruga ima benefit, samo su neka od pitanja o kojima se raspravljalo na okruglom stolu. Obezbeđivanje tržišno održivog sistema baziranog na obnovljivim izvorima energije, održivo jorišćenje energije, uključivanje lokalne zajednice u projekte povezane sa energetikom, delovanje kroz energetske zadruge su teme koje su pokrili panelisti sa puno iskustva iz ove oblasti. Na skupu su se između ostalih obratili, predstavnici jedine dve energetske zadruge registrovane u Srbiji, Ana Džokić i Dubravka Živković ispred Energetske zadruge „Elektropionir“ iz Beograda, i Slobodan Jerotić, predstavnik Energetske zadruge „Sunčani krovovi“ iz Šapca. Iskustva Hrvatske je preneo Goran Čačić iz „Zelene energetske zadruge“ iz Križevaca, a o kapacitetima lokalne samouprave da pomogne građanima da pređu na alternativne izvore energije govorio je Bojan Gajić, Energetski menadžer Grada Niša. Iz ugla poslovnog sektora, problemima koji nastaju kod otkupa struje proizvedene na ovaj način i izazovima komercijalizacije korišćenja alternativnih izvora energije je govorio Andrija Petrušić, Energetski menadžer kompanije „United Green Energy“. O ulozi civilnog društva, umrežavanju sektora i edukaciji građana je govorio Milan Stefanović, predstavnik Centar za razvoj građanskog društva PROTECTA. Predstavnica RES fondacije Jasminka Oliverić Jang skrenula pažnju je na pitanje zakonske regulative, a profesor Mašinskog fakulteta u Nišu Goran Vučković je na skupu govorio o potrebi većeg korišćenja toplotne energije. Skup je otvorio Milan Ranđelović, direktor Naučno Tehnološkog Parka Niš gde se okrugli sto i održao. Najavljeno je niz edukativnih aktivnosti za građane u narednom periodu po pitanju energetskih zadruga i energetske efikasnosti.(https://www.youtube.com/watch?v=LdDyUFdpIHg)\nU samoj nedelji obeležavanja Evropske nedelje lokalne demokratije a povodom Javnog poziva za sufinansiranje mera energetske sanacije stambenih zgrada, porodičnih kuća i stanova na teritoriji Grada Niša za 2021. godinu, Grad Niš i Kancelarija za lokalni ekonomski razvoj organizovali su u Gradskoj kući Info dan sa ciljem da se građanima, u direktnom razgovoru, predstave mere koje se sufinansiraju. Cilj sprovođenja mera za energetsku sanaciju stambenih zgrada, porodičnih kuća i stanova je poboljšanje energetske efikasnosti u stambenom sektoru i povećanje upotrebe obnovljivih izvora energije u domaćinstvima u Nišu. Grad Niš i Ministarstvo rudarstva i energetike Republike Srbije zaključili su Ugovor o sufinansiranju ovog Programa. Zajedniča sredstva Grada i Republike za sufinansiranje iznose 19.000.000 RSD. Grad će finansirati 50% troškova. U okviru ovog javnog poziva građani mogu da se jave za zamenu stolarije i za termoizolaciju, kao i za ugradnju solarnih kolektora za grejanje sanitarne potrošne vode. Stambene zajednice mogu da se jave za zamenu stolarije i za termoizolaciju. U prvih sat vremena došlo je stotinak građana kako bi se upoznali sa javnim pozivom. Pitanja građana ticala su se imovinsko-pravnih, administrativnih i tehničkih oblasti. Građani nisu samo pitali, već su došli i sa konkretnim predlozima kako bi naredni konkurs imao jednostavnije procedure što je posebno važno stambenim zajednicama.\nKancelarija za mlade Grada Niša pridružila se Evropskoj nedelji lokalne demokratije organizujući podkast u skladu sa ovogodišnjom temom o pitanjima zaštite životne sredine i šta mladi mogu da urade. Gostovala je srednjoškolka Anastasija Milojić. Na njenu inicijativu grupa srednjoškolskih volontera je u septembru u niškoj Tvrđavi prikupljala iskorišćenu plastičnu ambalažu pod sloganom „Smanji plastično, promeni drastično“. Prikupljena plastika je izdvojena za reciklažu, a čepovi za plastične flaše donirani su udruženju koje sakupljene čepove prodaje preduzećima za reciklažu tvrde plastike i kupuje ortopedska pomagala za osobe sa invaliditetom. Projekat je nastao kao epilog obuke Kampa mladih lidera, čiji je Anastasija bila učesnik, sa ciljem da na jednostavan i praktičan način pokaže koliko promena može doneti reciklirana flaša, a sugrađane da podstakne da više vode računa o otpadu koji ostavljaju za sobom, ali mlade da se pridruže ovakvim akcijama. Na početku podkasta, koji je direktno emitovan preko platformi Kancelarije za mlade Grada Niša, predstavljena je Evropska nedelja lokalne demokratije i aktivnosti Grada Niša. Pojavila su se brojna pitanja vezana za Anastasijin rad ali i za zaštitu životne sredine, brojne ideje potekle su iz samog podkasta. Osnovna ideja je da se u gradu organizuje sakupljanje plastike na mesečnom nivou, da se govori o održivom razvoju i zaštiti životne sredine u školama, ali i na fakultetima. Veoma je važno da se mladi upoznaju sa samim konceptom i da sagledaju važnost očuvanja životne sredine. Anastasija je govorila i o problemu divljih deponija, kao i globalnom zagrevanju. Kako je istaknuto u podkastu, malo se govori o globalnom zagrevanju, posebno među mladima. Predloženo je da Kancelarija za mlade Grada Niša organizuje informativne sesije o značaju očuvanja životne sredine, ali i o problemu globalnog zagrevanja, o značaju mladih u celom procesu. (https://www.youtube.com/watch?v=3QfAGrBh0Jo)\nU prisustvu predsednika Srbije Aleksandra Vučića i predsednice Evropske komisije Ursule fon der Lajen u Donjem Međurovu je potpisan ugovor o izgradnji prve faze Auto-puta mira prema Merdaru na deonici Merošina – Merošina 1 i označen početak radova na modernizaciji i rehabilitaciji pruge Niš-Brestovac na međunarodnom železničkom Koridoru 10. Oba važna infrastrukturna projekta deo su Ekonomsko-investicionog plana EU za Zapadni Balkan i poboljšaće povezanost u regionu, ali će takođe ubrzati veze sa ostatkom Evrope preko Koridora 10. Niš postaje najvažnija raskrsnica Srbije i Balkana. Ukupna vrednost modernizacije te deonice iznosi 59,9 miliona evra, a 85 odsto se finansira iz bespovratnih sredstava obezbeđenih iz fonda IPA 2015, a 15 odsto budžeta Srbije. Ova železnica je deo važnog Koridora 10 koji povezuje Evropu u pravcu sever – jug, a cela deonica povezivaće Beograd sa Preševom (granica sa Severnom Makedonijom). Ulaganja će se nastaviti u modernizaciji železničkih linija između Beograda i Niša uz podršku EU, EBRD i EIB, dok su u toku pripreme za ostatak železničkog koridora 10.\n22. septembar se u svetu obeležava kao Dan bez automobila. Niš je 15. put po redu ove godine obeležio Dan bez automobila zatvaranjem saobraćaja u centralnim gradskim ulicama od 09.00 do 13.00 sati. Obeležavanje Svetskog dana bez automobila ima za cilj podizanje svesti javnosti o opasnosti od prevelikog zagađenja životne okoline, ukazivanje na sve ozbiljnije klimatske probleme i sve veću štetu koju pravimo ozonskom omotaču, kao i promovisanje ekološkog i zdravog načina života. Iako je to samo jedan dan, Dan bez automobila ima za cilj da skrene stanovnicima planete pažnju na gorući problem zagađenja, podstičući ljude da manje zavise od automobila i isprobaju alternative – pešačenje, vožnja biciklom ili korišćenje javnog prevoza.\nEvropska nedelja mobilnosti je i ove godine obeležena u Nišu sa idejom da se promovišu održiva sredstva prevoza u saobraćaju i da svi zajedno potražimo inovativna rešenja za očuvanje životne sredine. Grad Niš, kao tradicionalni partner EU info kutku u obeležavanju Evrope nedelje mobilnosti, jedan je od 26 gradova i opština u Srbiji koji su učestvovali ovoj manifestaciji brojnim aktivnostima. Ljubitelji biciklizma svih generacija su u subotu odvezli biciklističku turu sa Trga kralja Milana do Osnovne škole „Njegoš“ i upoznali se sa osnovnim pravilima u biciklističkom saobraćaju. Grad Niš radi na poboljšavanju bezbednosti pešaka i biciklista i planira obnovu i obeležavanje biciklističkih staza. Dodatnu vrednost promociji zdravih stilova života predstavljalo je otvaranje vrata Narodnog muzeja, tačnije lokaliteta Ćele kule za sve učesnike biciklističke vožnje. Obilaskom i upoznavanjem sa istorijom ovog lokaliteta ukazalo se i na važnost očuvanja i negovanja bogatog kulturnog nasleđa Niša. Tura je završena na poligonu Osnovne škole „Njegoš“ u Nišu, gde su najmlađi biciklisti imali priliku da nauče pravila u biciklističkom saobraćaju i osvoje nagrade. Ove godine obeležava se jubilej, 20 godina Evropske nedelje mobilnosti, pod sloganom ,,Krećimo se održivo! Ostanimo zdravi!“. Ova manifestacija ima za cilj da favorizuje nemotorizovane vidove prevoza u gradovima u odnosu na automobilski saobraćaj koji koristi fosilna goriva, a sve u cilju unapređenja kvaliteta životne sredine u urbanim sredinama.\nZaposleni u Gradskoj upravi, turistički radnici i urbanisti, zajedno sa gradonačelnicom Niša Draganom Sotirovski koja je i koopredsedavajuća srpske strane Zajedničkog konsultativnog odbora (ZKO) Komiteta regiona Evropske unije, sreli su se sa kolegama iz Bugarske i Rumunije sa kojima su razmenili iskustva o ulozi lokalnih samuprava u procesu pridruživanja EU. Kako unaprediti regulatornu reformu sa posebnim osvrtom na ex-ante i ex-post analizom efekata propisa na lokalnom nivou, a sve u skladu sa standardima evropskog administrativnog prostora, bile su teme o kojima se razgovaralo. Posebno je bilo reči o tome kako Podunavsku turističku regiju povezati sa našim gradom i krajem i kako, shodno otvorenim poglavljima, pratiti sve evropske standarde.\nGradonačelnica Niša Dragana Sotirovski učestvovala je u svojstvu koopredsedavajuće Zajedničkog konsultativnog odbora (ZKO) Komiteta regiona EU i Republike Srbije u Danu proširenja koji je organizovao Evropski komitet regiona u saradnji sa slovenačkim predsedavanjem EU. Glavna tema bila je uloga regiona i gradova u procesu proširenja EU i održivom oporavku regiona. Panelisti su razgovarali i o zelenoj i digitalnoj tranziciji u cilju oporavka i jačanja otpornosti. Kao panelista gradonačelnica Niša govorila je o projektima Niša na zaštiti životne sredine, o delovima Plana razvoja Niša 2021 – 2027. godine koji se odnose na zaštitu životne sredine koja zauzima važno mesto u pregovaračkim poglavljima sa EU, o Sporazumu gradonačelnika za klimu i energiju koji je Grad Niš potpisao još 2011.\nGradonačelnica Niša Dragana Sotirovski obratila se u svojstvu kopredsedavajuće na osmom sastanku članovima Zajedničkog konsultativnog odbora (ZKO) Komiteta regiona i Republike Srbije govoreći o značaju lokalnih i regionalnih vlasti u procesu pristupanja Srbije Evropskoj uniji. Ona je ukazala na značaj ZKO kao jedinog tela koje omogućava regionalnim i lokalnim vlastima da razgovaraju sa kolegama iz zemalja EU u procesu pristupanja, kao i o tome da regionalni i lokalni nivo treba tom procesu da doprinosi u najvećoj mogućoj meri. Ona je primetila da su lokalne i regionalne vlasti EU oslonac i motor lokalne demokratije i njihova uloga je suočavanje sa svakodnevnim izazovima lokalnih zajednica. U radu ZKO učestvovala je ambasadorka i šef misije Republike Srbije pri EU Ana Hrustanović, državni sekretar u Ministarstvu državne uprave i lokalne samouprave Čedomir Rakić, šef jedinice Generalne direkcije za susedstvo i pregovore o proširenju Evropske komisije Ketrin Vent, član Evropskog parlamenta i stalni izvestilac Evropskog parlamenta za Srbiju Vladimir Bilčik, predstavnici Delegacije EU u Srbiji i NALAS-a.\nNa platou ispred Gradske kuće otvorena je izložba „Nišava, održiva budućnost reke”. Čista voda i čiste reke su neophodne svima nama, najvažnija je poruka sa otvaranja izložbe fotografija. Na dvadeset izložbenih panela ova postavka donosi priču o životu grada, njegovih stanovnika i Nišave tokom istorije i danas. Poseban segment izložbe odnosi se na budućnost i značaj koji će imati izgradnja postrojenja za preradu otpadnih voda u Nišu sa kanalizacionim sistemom. Srbija, EU i Švedska će ovu investiciju zajedno sprovesti u delo. Izložba „Nišava – održiva budućnost reke” deo je „EU zelene nedelje” koja se ove godine obeležava od 29. maja do 4. juna širom Evrope sa istim ciljem – postizanja “nultog zagađenja” i očuvanja životne sredine. “Većina neprečišćenih komunalnih i industrijskih otpadnih voda se direktno ispušta u reku Nišavu i prirodne vodotokove, što predstavlja jedan od ključnih faktora zagađenja životne sredine. Izložba “Nišava – održiva budućnost reke” ukazuje na uzajamni uticaj ljudske aktivnosti i reke Nišave, što se odražava ne samo na kvalitet javnog zdravlja, hrane i života stanovnika grada Niša, već i čitavog crnomorskog sliva kuda Nišava otiče”, dodaju organizatori. Švedska podržava Vladu Srbije i Grad Niš sa 1,3 miliona evra u pripremi dokumentacije za postrojenje u okviru projekta „Podrška razvoju infrastrukture u oblasti zaštite životne sredine“ – PEID. EU će u značajnoj meri učestvovati u finansiranju izgradnje samog postrojenja za prečišćavanje otpadnih voda, a u realizaciji projekta aktivno učestvuju Grad Niš i Vlada Republike Srbije.\nGradonačelnica Niša Dragana Sotirovski jednoglasno je izabrana za kopredsedavajućeg srpske strane Zajedničkog konsultativnog odbora (ZKO). Kopredsedavajućeg srpske strane ZKO biraju članovi koje imenuje Vlada Republike Srbije na predlog ovlašćenih predlagača. ZKO Komiteta EU i Republike Srbije sastavljen je od predstavnika Komiteta regiona Evropske unije i lokalnih i regionalnih vlasti Republike Srbije. U svojstvu kopredsedavajuće srpske strane Zajedničkog konsultativnog odbora (ZKO) gradonačelnica Niša Dragana Sotirovski učestvovala je u radu pripremnog sastanka pred održavanje Zajedničkog konsultativnog odbora Komiteta EU zakazanog za 10. jun ove godine. Utvrđeni su dnevni red i Nacrt programa rada Zajedničkog konsultativnog odbora između Komiteta regiona EU i Republike Srbije za 2001-2025. godinu. Među osnovnim temama razgovora zakazanog za 10. juni u dijalogu sa Briselom naći će se lokalna demokratija, dobro upravljanje, vladavina zakona i osnovna prava, zaštita životne sredine, lokalni ekonomski razvoj, demografska i socijalna pitanja, prekogranična saradnja.\nKao deo proslave Dana Evrope EU karavan je nakon Beograda i Novog Sada posetio Niš. Svi zainteresovani posetioci i prolaznici imali su mogućnost da uživaju u mnogobrojnim postavkama, fotografišu se u omiljenim evropskim gradovima, virtuelno ih posete i razgovaraju uživo sa ljudima koji se tamo nalaze. Uz pomoć savremene tehnologije, prikazano je i 27 video priča o podršci EU Srbiji, a karavan je obuhvatio i izložbu „Rastemo zajedno“ na kojoj su predstavljene organizacije i institucije iz Niša i regiona koje realizuju EU projekte i imaju saradnju sa EU info kutkom. Proslavu Dana Evrope u Nišu i dolazak EU karavana podržao je i Grad Niš, sa kojim Delegacija EU u Srbiji i EU info kutak Niš imaju dugogodišnju i uspešnu saradnju. Deo karavana u Nišu bila je i umetnička instalacija studentkinja Fakulteta umetnosti u Nišu, koja je jedna od tri pobedničke na konkursu „Evropa je ovde 2021“ Delegacije EU. Kroz interaktivne kutije, skeniranjem stranica, postavka prezentuje temeljne vrednosti i ideje EU i prikazuje radove 40 mladih umetnika iz 23 različite evropske zemlje. Umetnici iz niškog udruženja ARTEF pripremili su za EU karavan 3D sliku pod nazivom „piknik“ koja povezuje različite evropske zemlje, njihovu kulturu i tradiciju, a sve kroz prizmu podsećanja na razvoj ekološke svesti i značaj očuvanja životne sredine. Bogatstvo je u različitostima koje nas spajaju – poruka je ove slike, ali i svih aktivnosti koje realizujemo i vrednosti koje delimo. Za kraj večeri i odlazak karavana iz Niša ostavljeno je 3D mapiranje na zidinama niške tvrđave. Prikazan je video koji govori o saradnji i podršci EU Srbiji i zajedničkim poduhvatima koji doprinose ekonomskom razvoju naše zemlje i boljem životu građana. EU karavan u Nišu organizovali su Delegacija EU u Srbiji i EU info kutak, uz podršku Grada Niša, a sve u sklopu obeležavanja Dana Evrope.\nU prostorijama EU info kutka u Nišu zvanično je otvorena izložba povodom pet godina rada kutka u Voždovoj ulici. Simbolično, 9. maja kada se slavi Dan Evrope predstavljena je izložba koja obuhvata najvažnije događaje i aktivnosti od maja 2016. godine do danas.Punih pet godina, EU info kutak Niš na dobro poznatoj adresi u centru grada aktivno radi sa građanima, pruža korisne informacije i realizuje mnogobrojne značajne aktivnosti na području južne i jugoistočne Srbije. Za pet godina rada EU info kutak je organizovao više od 220 događaja, samostalno ili partnerski sa drugim organizacijama i institucijama. Postavka obuhvata fotografije sa radionica, tribina, edukativnih programa, studijskih putovanja, poseta EU ambasadora i zvaničnika, društvenih kampanja i drugih značajnih aktivnosti koje su organizovane u minulih pet godina.\nProjekat „EU za Naturu 2000 u Srbiji“ počinje sa kampanjom „Zdrava priroda za zdrav život“. Cilj projekta je da se poveća svest građana o prirodnim lepotama Srbije ali i da se ukaže na važnost njihove zaštite. Autobuska kampanja ima za cilj da građanima prikaže neverovatne pejzaže Srbije i da istakne značaj zaštite biodiverziteta i očuvanja prirode. Projekat “EU za Naturu 2000 u Srbiji“, kružiće dva meseca u Nišu u gradskim autobusima. Takođe projektom su obuhvaćeni i Beograd i Novi Sad.\nfebruara održan je godišnji koordinacioni sastanak Evropske nedelje lokalne demokratije (ENLD) na kome je predstavljen izveštaj o aktivnostima na obeležavanju ove manifestacije 2020. godine čija je tema bila “Lokalna demokratija: izgradnja poverenja. Ko-dizajniranje lokalne demokratije zajedno sa građanima i praktikovanje otvorene uprave”. U ime ENLD skupu su se obratili Andreas Kifer, generalni sekretar Kongresa, Brajoni Rudkin, tematski portparol Kongresa u ENLD, Dimitri Marcenkov, direktor odeljenja za saradnju i spoljne odnose i Mikel Juhkami, tematski portparol Kongresa u ENLD. U obeležavanju ENLD 2020. godine, učestvovalo je 204 lokalne samouprave i regionalnih vlasti i njihova udruženja. Uprkos zdravstvenoj krizi prouzrokovanoj virusom Kovid19, realizovano je rekordnih 508 aktivnosti u 19 zemalja. Aktivnosti Stalne konferencije gradova i opština, kao nacionalnog koordinatora ENLD, i aktivnosti 8 gradova i opština iz Srbije na obeležavanju ENLD 2020. godine predstavili su Đorđe Staničić, generalni sekretar SKGO i Aleksandra Vukmirović, šefica Službe za EU integracije i međunarodnu saradnju SKGO. U podnevnoj sesiji skupu su se obratili predstavnici grada Vranja, Zorica Jović, zamenica gradonačelnika grada Vranja i Jasmina Petrović iz Odeljenja za lokalni ekonomski razvoj grada Vranja, koji su promovisali aktivnosti u obeležavanju ENLD 2020. godine. Pored grada Vranja, sastanku su prisustvovali i predstavnici grada Niša. Ova dva grada su ovogodišnji dobitnici nagrade – status Partnera ENLD.\nGradovi Vranje i Niš dobitnici su nagrade Kongresa lokalnih i regionalnih vlasti Saveta Evrope “Partner Evropske nedelje lokalne demokratije 2020”. Nagrada se dodeljuje onim lokalnim samoupravama koje su svojim aktivnostima u okviru Evropske nedelje pokazale posebnu posvećenost podizanju svesti građana na temu lokalne demokratije, a naročito ovogodišnjoj temi “Lokalna demokratija: izgradnja poverenja”. Grad Niš uključio se u obeležavanje ovogodišnje Evropske nedelje lokalne demokratije sa više aktivnosti . Sprovedena je kampanja za podizanje svesti za aktivno učešće građana (dece i mladih do 35 godina) u pripremi Plana razvoja grada Niša za 2021. do 2027. godine putem društvenih mreža. U sklopu obeležavanja ENLD održana je Plejsmejking radionica na temu – Niš na reci, kao početna aktivnost ovog procesa izrade plana, sa ciljem pokretanja participativnog planiranja uređenja obale Nišave u centru grada u kojoj su učestvovali predstavnici grada, akademske zajednice, privredne komore, NVO, javnih institucija, stanovnici, vlasnici preduzeća, kuća i stanova u tom delu grada. Predstavljena je tehnika planiranja izrade mesta sa ciljem aktiviranja otvorenih javnih površina, a takođe je predstavljena Konzul platforma kao sveobuhvatno sredstvo za učešće građana u odlučivanju. Zamenica gradonačelnika Dušica Davidović održala je prezentaciju dobre prakse u oblasti otvorene uprave, građanskog učešća i e-demokratije studentima Fakulteta političkih nauka u Beogradu, na Tribini koju je povodom ENLD organizovala SKGO.\nPerformansom „Od tame do podrške“ na Trgu kralja Milana Grad Niš je obeležio Evropski dan sprečavanja najtežih oblika zlostavljanja dece sa posebnim osvrtom na sprečavanje seksualnog nasilja. Grad Niš bio je prvi grad u Srbiji koji je prihvatio dokument Saveta Evrope za zaustavljanje seksualnog nasilja nad decom pod nazivom „Jedno od petoro“ iz 2012. godine. Grad je usvojio Lokalni akcioni plan u sprečavanju zlostavljanja i zanemarivanja dece koji uspešno sprovodi zajedno sa nadležnim institucijma od 2014. godine.\nGrad Niš uključio se u obeležavanje ovogodišnje Evropske nedelje lokalne demokratije čija je tema “Lokalna demokratija: izgradnja poverenja, ko-dizajniranje lokalne demokratije zajedno sa građanima i praktikovanje otvorene uprave”. Evropska nedelja lokalne demokratije (ENLD) je godišnji evropski događaj u koordinaciji Kongresa lokalnih i regionalnih vlasti. Lokalne vlasti iz svih 47 država članica Saveta Evrope i njihova udruženja pozvani su da registruju i organizuju javne događaje kako bi promovisali i podstakli demokratsko učešće na lokalnom nivou. Ova inicijativa ima za cilj dalje širenje univerzalnih vrednosti Saveta Evrope, kao što su demokratija i ljudska prava, kao i da učesnicima ponudi priliku da se uključe u evropsku mrežu koja je angažovana u promovisanju učešća građana na lokalnom nivou.\nU Evropskoj nedelji lokalne demokratije zamenica gradonačelnica Niša i istovremeno zamenica člana delegacije Republike Srbije u Kongresu lokalnih i regionalnih vlasti, gospođa Dušica Davidović učestvovala je na Forumu o participativnoj demokratiji na lokalnom nivou koji je organizovala Stalna konferencija gradova i opština na kome je studentima Fakulteta političkih nauka u Beogradu predstavila iskustvo i dobre prakse Grada Niša u oblasti otvorene uprave, učešća građana i e-demokratije. Opštine i gradovi postaju sve više svesni da je neophodno da građani budu uključeni u proces stalnih konsultacija i u tom smislu mora se podići svest građana u lokalnoj zajednici, ali moraju se povećati kapaciteti lokalnih samouprava za uključivanje građana. Grad Niš pokušava da praktikuje otvorenu upravu kroz razne inicijative poput dana otvorenih vrata za građane u kabinetu gradonačelnika, u svim odeljenjima gradske uprave, mesnim zajednicama, javne rasprave pre usvajanja bilo kog strateškog dokumenta, direktan prenos svih zasedanja Skupština Grada Niša.\nKada je reč o razvoju participativne kulture među mladima, Grad Niš ima Savet za mlade i Kancelariju za mlade (mehanizmi koji omogućavaju mladim ljudima da preuzmu aktivnu ulogu u donošenju odluka, kao i umrežavanje i međusektorsku saradnju institucija koje se bave omladinom) i opredeljuje sredstava iz gradskog budžeta za finansiranje i sufinansiranje projekata za mlade čime se pruža podrška mladima podržavanjem rada omladinskih udruženja, kako bi se postigao najviši mogući stepen povezanosti mladih sa lokalnom samoupravom.\nUčešće ranjivih grupa u javnom životu obezbeđuje se kroz: Savet grada Niša za rad sa osobama sa invaliditetom, izdvajanjem sredstava u gradskom budžetu za finansiranje i sufinansiranje programa od javnog interesa koje sprovode udruženja-organizacije osoba sa invaliditetom u oblasti socijalne zaštite i zaštite osoba sa invaliditetom u gradu Nišu, jačanjem kapaciteta udruženja i organizacija osoba sa invaliditetom za sprovođenje programa; radom e za rodnu ravnopravnost i jednake mogućnosti koja prati postizanje rodne ravnopravnosti, predlaže aktivnosti i mere, posebno one koje sprovode politiku jednakih mogućnosti na gradskom nivou. U oblasti širenja informacija i e-demokratije Grad Niš je objavio veliki broj skupova podataka na nacionalnom portalu otvorenih podataka shvatajući vrednost otvaranja podataka kada je reč o kvalitetnom odlučivanju i planiranju na osnovu podataka, kao i aktiviranje širokog praktičnog, ekonomskog i kreativnog potencijala otvaranja širokog spektra informacija i različitih podataka koje javni sektor prikuplja i koji su na neki način „zarobljeni“ čineći ove podatke dostupnim u mašinski čitljivom obliku građanima i poslovnoj zajednici u svrhu stvaranja novih mogućnosti za razvoj startap zajednice, ekonomije i zapošljavanja, kao i novih vrednosti kroz nove informacije, analize i usluge. Zahvaljujući otvorenim podacima, Grad Niš i Grad Kragujevac postali su prvi gradovi u Srbiji koji su imali javni prevoz vidljiv na Google mapama.\nOve godine u nedelji Evropskoj nedelji lokalne demokratije pokrenuta je Kampanja za podizanje svesti za aktivno učešće građana u pripremi Plana razvoja Grada Niša za 2021. – 2027. putem društvenih mreža, u početku na Fejsbuku i Instagramu, a kasnije na Tviteru i Linkdinu. Ciljne grupe Instagrama su deca i učenici osnovnih i srednjih škola, studenti i mlada radna populacija do 35 godina. Fejsbuk targetira mladu radno sposobnu populaciju (24-34) i aktivnu radno sposobnu populaciju (34-65 ). Tviter i Linkdin će obuhvatiti studente i celokupno radno sposobno stanovništvo. Objave na društvenim mrežama predstaviće načine učešća građana. Građani će takođe biti anketirani putem ovih društvenih mreža. Tamo će moći da nađu informacije o aktivnim radionicama, lokacijama takozvanih „kutija/zidova demokratije“ u gradu gde bi mogli da napišu ili predaju svoje ideje i predloge, direktan link do konzul platforme. Kampanja na društvenim mrežama organizovana je u svrhu širenja svesti o potrebi i mogućnostima promena u gradu, kao i osećaju posvećenosti gradu kroz razne kampanje.\nPlacemaking radionica na temu – Niš na reci, organizovana u Evropskoj nedelji lokalne demokratrije, je početna aktivnost građanskog participativnog procesa u pripremi „Razvojnog plana Grada Niša 2021-2027“. Radionica je imala za cilj pokretanje participativnog planiranja uređenja obale Nišave na potezu od Jagodin male do mosta kod Tvrđave. Izrada mesta definiše područje u zajednici kao mesto od značaja i postavlja plan koji odražava tu viziju. Ova konkretna radionica je organizovana sa ciljem da se razgovara o potencijalnim rešenjima za razvoj područja duž reke Nišave, tačnije dela rečnih obala u centru grada. Predstavnici grada i univerziteta, predstavnici privredne komore, studenti arhitekture, predstavnici NVO-a i javnih institucija, stanovnici, vlasnici preduzeća, kuća i stanova sa tog poteza u gradu pozvani su na radionicu kao zainteresovane strane kako bi razgovarali o svojim potrebama i težnjama za taj deo grada. Ovom prilikom predstavljena je tehnika planiranja izrade mesta sa ciljem aktiviranja otvorenih javnih površina. Pre praktičnog dela radionice predstavljena je Konzul platforma – kao jedan od alata za razvoj participativne kulture među građanima, posebno mladom populacijom. Konzul platforma je sveobuhvatno sredstvo za učešće građana u otvorenom, transparentnom i demokratskom društvu. Koristi ga 135 institucija u 35 zemalja. Ova platforma omogućava pokretanje svih glavnih procesa učešća građana koje koriste vlade širom sveta. Ima modul za građanske inicijative, gde građani mogu da daju predloge i prikupljaju podršku od drugih građana za njihovo glasanje. Ima modul konsultacija, otvorenog glasanja o važnim pitanjima; modul za participativno budžetiranje, gde građani mogu odlučivati o gradskom budžetu. Ovaj alat može povećati transparentnost i poverenje u demokratski proces i ojačati socijalnu koheziju u lokalnim zajednicama. Svrha ove vrste inicijative je da omogući diskusije među stanovnicima i uključivanje u donošenje odluka važnih za sve građane koji žive u Nišu i omogući im da preuzmu aktivnu ulogu u javnom životu. Takve inicijative podstiču interakciju i pomažu u obeshrabrivanju segregacije i kulturne izolacije, stvarajući tako prihvatljivije okruženje za društveno učešće. Tokom praktičnog dela radionice razgovaralo se o participativnom urbanističkom planiranju, kao i o ekonomskom, socijalnom i kulturnom uticaju izrade mesta s ciljem stvaranja dodatne vrednosti za okolinu. Istaknuta je važnost uključivanja stanovnika i drugih korisnika prostora u proces planiranja, prikupljanja ideja o korišćenju javnih površina i aktiviranja građana i lokalnih kompanija u kolektivnom razvoju urbanističkih projekata. Nakon početnog upoznavanja sa procesom izrade mesta, kao praktičnog procesa transformacije javnih prostora, učesnici su proveli neko vreme na lokaciji, procenjujući prostor, kao i njegove prednosti, mane ili izazove. Analizom lokacije, timskim radom i primenom predstavljenih metoda, učesnici su osmislili predloge za aktiviranje i razvoj područja duž reke Nišave.\nNiš je bio jedan od 2.800 gradova u svetu koji je obeležio Dan bez automobila i Evropsku nedelju mobilnosti koja je trajala od 16. do 22. septembra. Cilj je ukazati građanima na značaj zaštite životne sredine, zdrave načine života i korišćenje prevoznih sredstava koja ne zagađuju okolinu. U okviru Dana bez automobila, koji je, već tradicionalno, organizovan u sradanji EU info kutka i Grada Niša, saobraćaj je bio zatvoren od 09,00 do 12,00 časova u ulici Generala Milojka Lešjanina i Vožvodoj, na potezu od raskrsnice kod „Ureda“ do raskrsnice kod zgrade Suda. Tema ovogodišnje manifestcije odražava ambiciozni cilj Evropske komisije da Evropa postane ugljenično neutralan kontinent do 2050. godine – odnosno da emituje onoliko ugljen dioksida koliko priroda može da apsorbuje, uklanjajući tako jedan od glavnih faktora klimatskih promena. Ove godine, zbog posebne situacije u kojoj se nalazimo, Evropska nedelja mobilnosti se održava u specifičnim okolnostima, bez organizovanja masovnih okupljanja, karakterističnih za ovu manifestaciju.\nKoordinatorka za romske politike Evropske komisije Marta Garsija Fidalgo i projektna menadžerka za socijalnu inkluziju i prava manjina pri Delegaciji EU u Srbiji Mirjana Maksimović boravile su u poludnevnoj poseti Gradskoj opštini Niška Banja, nakon čega su u Nišu posetile i Romski kulturni centar u kome je počela besplatna obuka za krojače. Poseta Niškoj Banji i Nišu je organizovana u okviru projekata “Uspostavljanje stambene i finansijske autonomije Roma povratnika i interno raseljenih lica kroz saradnju na lokalnom nivou” koji finansira Evropska unija, a sprovode Beogradski fond za političku izuzetnost, Liga Roma i Gradska opština Niška Banja. Tokom posete Niškoj Banji koordinatorka za romske politike i projektna menadžerka upoznala se sa projektom i postignutim rezultatima, ali i posetitile su tri porodice iz grupe povratnika po readmisiji. Posetu Nišu je završila obilaskom prvog Romskog kulturnog centra na Balkanu koji je otvoren u maju ove godine.\n“Evropska nedelja lokalne demokratije” (ENLD) je godišnji evropski događaj u koordinaciji Kongresa lokalnih i regionalnih vlasti. Lokalne vlasti iz svih 47 država članica Saveta Evrope i njihova udruženja organizuju javne događaje kako bi promovisali i podstakli demokratsko učešće na lokalnom nivou. Glavna tema ENLD za 2019-2020. godinu je “Lokalna demokratija: izgradnja poverenja, Ko-dizajniranje lokalne demokratije sa građanima, Praktikovanje otvorene uprave”. Gradovi i opštine biće u mogućnosti da organizuju aktivnosti tokom cele godine, sa naglaskom na glavni događaj koji se odvija u periodu od 14. do 20. oktobra 2019. godine. Grad Niš ove godine je obeležio ENLD aktivnostima uz pomoć kojih će bolje razumeti potrebe građana, naročito mladih, i moći, zajedno sa njima, da razvije preciznije odgovore koji se tiču svih građana, a naročito mlađe generacije, čime će se povećati svest o značaju učešća u demokratskim procesima lokalne zajednice. Sa svešću o ulozi i odgovornosti gradonačelnika i organa Grada, građani će biti u mogućnosti da bolje razumeju rad organa lokalne samouprave i uzmu učešće. Prva aktivnost koja je realizovana u okviru ENLD je prezentacija rada Saveta za mlade Skupštine Grada Niša i tribina na temu kako mladi mogu da učestvuju u radu lokalne samouprave. Ova prezentacija bila je usmerena na predstavljanje načina na koji mladi mogu da pristupe Savetu za mlade i uključe se u rešavanje pitanja mladih. Savet za mlade je mehanizam koji omogućava mladim ljudima da preuzmu aktivnu ulogu u donošenju odluka, kao i umrežavanje i međusektorsku saradnju institucija koje se bave mladimaSlužba za poslove gradonačelnika organizovala je posetu Učeničkog parlamenta i učenika starijih razreda Osnovne škole “Njegoš” Gradskoj kući i razgovor sa gradonačelnikom. Učenici ove škole imali su priliku da se upoznaju sa radom izvršne vlasti Grada Niša, da vide koje poslove gradonačelnik obavlja, na koji način donosi odluke, ali i da mu postave konkretna pitanja. Služba za poslove Gradonačelnika i Kancelarija za mlade Sekretarijata za omladinu i sport organizovali su Sajam udruženja koja se bave omladinskom politikom i prezentacija omladinskih projekata. Ovaj događaj bio je dobra prilika da omladinske organizacije predstave svoje aktivnosti mladima i da ih privuku da učestvuju u aktuelnim projektima. Lokalna samouprava podržava mlade podržavajući rad omladinskih udruženja, zbog čega se ovakvi sajmovi i organizuju, kako bi se postigao što veći stepen povezanosti između mladih i udruženja a time i mladih sa lokalnom samoupravom. Sva omladinska udruženja, koja su po Javnom konkursu za finansiranje i sufinansiranje projekata za mlade u 2019. godini dobila sredstva za realizaciju projekata od Grada Niša, najavila su svoje projektne aktivnosti i sa njihovom sadržinom upoznala sve posetioce. U Centru za inovativno preduzetništvo mladih održana je radionica na temu otvorenih podataka i inovacija u sklopu aktivnosti kojima Grad Niš ove godine obeležava Evropsku nedelju lokalne demokratije, sa željom da izgradi standarde u uspostavljanju, funkcionisanju, procenjivanju i zaštiti nivoa vlasti koji je najbliži građanima i tako obezbedi efektivno učešće članova lokalne zajednice u odlučivanju o onome što se tiče njihovog svakodnevnog života. Istaknuta je vrednost otvaranja podataka kada je reč o donošenju kvalitetnih odluka i planiranju baziranom na podacima kao i aktiviranju ogromnog praktičnog, ekonomskog i kreativnog potencijala u otvaranju širokog spektra informacija i najrazličitijih podataka koje javni sektor prikuplja, a koji su na neki način, bili „zarobljeni“. Sada su ti podaci na raspolaganju u mašinski čitljivom obliku građanima i privredi u svrhu kreiranja novih mogućnosti za razvoj startap zajednice, privrede i zapošljavanja, kao i novih vrednosti kroz nove informacije, analize i usluge. Otvaranje podataka u Nišu podržavaju Program Ujedinjenih nacija za razvoj i Kancelarija za informacione tehnologije i elektronsku upravu Vlade Republike Srbije u saradnji sa organizacijom „Palgo Smart“ kroz projekat „Otvoreni podaci – otvorene mogućnosti“, uz finansijsku podršku Svetske Banke i Fonda za dobru upravu Ujedinjenog kraljevstva.\nPod sloganom „Održiva Evropa – održiva budućnost“ Finska u drugoj polovini 2019. godine predsedava Savetom EU. O prioritetima predsedavanja u EU info kutku u Nišu govorio je ambasador Finske, Kimo Lahdevirta. Tokom predstavljanja prioriteta finskog predsedavanja EU u Nišu, ambasador je istakao i značaj proširenja unije, kao i jedinstva celog kontinenta. Finska je rotirajuće šestomesečno predsedavanje Savetom EU preuzela od Rumunije, 1. jula ove godine. Prioritetna pitanja su jačanje zajedničkih vrednosti i vladavine prava, konkurentnost i socijalna inkluzija, preuzimanje uloge globalnog lidera u borbi protiv klimatskih promena i sveukupna zaštita bezbednosti građana.\nU Nišu je obeležena Evropska nedelja mobilnosti tradicionalnim programom na Trgu kralja Milana. Ova evropska inicijativa podstiče gradove na uvođenje mera održivog transporta i poziva ljude da promene ponašanje u saobraćaju – opredeljujući se za alternativne vidove prevoza umesto automobila. Grad Niš je, kao i prethodnih godina, uzeo aktivno učešće u međunarodnoj kampanji čiji je moto ove godine „Pešačite sa nama“. U okviru manifestacije „Dan bez automobila“ na Trgu Kralja Milana svoje veštine predstavili su sportisti i deca predškolskog i školskog uzrasta. Organizovana je i rekreativna biciklistička vožnja centralnim gradskim ulicama. Evropska nedelja mobilnosti je manifestacija kojom se promovišu alternativni vidovi saobraćaja u odnosu na motorizovani saobraćaj koji koristi fosilna goriva. Cilj Evropske nedelje mobilnosti je da se promotivnim manifestacijama i sprovođenjem makar jedne trajne mere održive urbane mobilnosti učini napor da se smanji korišćenje putničkih automobila i poboljšaju uslovi za javni saobraćaj, kretanje biciklista i pešaka.\nFestival evropskog filma održan je u Oficirskom domu. Osmu godinu zaredom Festival donosi najnovija evropska filmska ostvarenja u bašte, bioskope na otvorenom, EUteka biblioteke i kulturne centre širom Srbije. Do kraja avgusta, putujući Festival evropskog filma gostuje u devet gradova sa šest filmova, a nakon toga će biti uključen još veći broj filmova najbolje evropske produkcije, koje će srpska publika biti u prilici da vidi tokom jeseni. Festival evropskog filma deo je kampanje #EUzaTEBE, kojom se građanima i građankama približava Evropska unija. Festival u Nišu organizovala je Delegacija Evropske unije u Srbiji i EU info mreža u Beogradu, Nišu i Novom Sadu, u saradnji sa Niškim kulturnim centrom, Media i reform centrom, Francuskim institutom u Nišu uz podršku Grada Niša.\nU organizaciji Delegacije Evropske unije u Srbiji i niškog EU info kutka, javnosti u Nišu predstavljen je Izveštaj Evropske komisije o Srbiji za 2019. godinu. Uz prisustvo predstavnika lokalnih institucija, akademske zajednice, civilnog sektora i zainteresovanih građana, u Gradskoj kući u Nišu, o ključnim nalazima Izveštaja govorila je šefica sektora za evropske integracije u Delegaciji EU u Srbiji Radica Nusdorfer. U fokusu predstavljanja Izveštaja u Nišu bili su ekonomski aspekti. Kako je ocenjeno, Srbija je na tom polju ostvarila određeni napredak i umereno je spremna za razvijanje funkcionalne tržišne ekonomije.Struktura privrede dodatno je poboljšana i ekonomska integracija sa EU je ostala na visokom nivou. Kada je reč o zakonodavstvu, Srbija je nastavila da usaglašava svoje zakonodavstvo sa pravnim tekovinama EU u različitim oblastima. U analizi političkih kriterijuma, ocenjeno je kao neodložno da se stvori više prostora za istinsku međupartijsku debatu kako bi se izgradio širok proevropski konsenzus koji je ključan za napredak zemlje na njenom putu ka EU. O lokalnom kontekstu i poziciji Niša u procesu evropskih integracija Srbije, na predstavljanju izveštaja kao uvodničari u diskusiji govorili su relevantni poznavaoci prilika na lokalnom nivou: profesor na Ekonomskom fakultetu u Nišu i predsednik Društva ekonomista Niša Boban Stojanović i rukovodilac Sektora za pripremu domaćih i međunarodnih projekata u Kancelariji za lokalni ekonomski razvoj i projekte Grada Niša Ivan Pavlović.\nCentralnom manifestacijom „Dan evropskih vrednosti”, EU info kutak Niš u partnerstvu sa Gradom Nišom, obeležio je Nedelju Evrope i tri godine rada u novom prostoru u VGoždovoj ulici. Ovaj događaj je deo kampanje “EU za tebe”, namenjen je svim zainteresovanim sugrađanima i sugrađankama. U muzičko-scenskom delu nastupili su orkestar Impresija, dečiji hor Čarolija, plesna grupa Bum 018 i učenici gimnazije “Svetozar Marković”. Uz interaktivan i kreativan pristup građanima su se predstavile i neke od organizacija civilnog društva koje u lokalnoj zajednici aktivno rade na promovisanju evropskih vrednosti i komunikaciji sa građanima o različitim pitanjima. Dan Evropskih vrednosti je deo krovne kampanje Delegacije Evropske unije u Srbiji i EU info mreže u Beogradu, Nišu i Novom Sadu i realizuje se pod nazivom #EUzaTebe, sa idejom da se promovišu rezultati razvojne pomoći EU Srbiji u okviru procesa evropskih integracija.\nDan Evrope, 9. maj, EU info kutak i Grad Niš obeležili su zajedničkom aktivnošću, projekcionim mapiranjem zastava Evropske unijei Republike Srbije, 9. maja od 21 sat do ponoći, na zgradi Narodnog pozorišta. Fasada pozorišta u Nišupostala je platno za simbolično dočaravanje sinergije i zajedničkih napora Republike Srbije i Evropske unije u približavanju naše zemlje zajednici evropskih naroda\nMobilnim timovima gradova i opština u Srbiji, među kojima je i Grad Niš, koji se bave inkluzijom Roma, u okviru programa podrške EU, uručeni su ključevi 30 automobila Fiat Tipo, kao i 30 laptop računara, a u cilju podizanja njihovog kapaciteta i adekvatnog funkcionisanja. Program Podrška EU inkluziji Roma–Osnaživanje lokalnih zajednica za inkluziju Roma od 2017. sprovodi Stalna konferencija gradova i opština (SKGO), finansira EU, a glavni korisnik je Ministarstvo za rad, zapošljavanje, boračka i socijalna pitanja. Mobilni timovi za inkluziju Roma su radna tela grada/opštine, formirana u cilju jačanja saradnje između lokalnih institucija i romske zajednice. Članovi mobilnih timova organizuju zajedničke terenske posete romskim naseljima i pružaju zajedničku i koordinisanu podršku i pomoć pojedincima i porodicama.\nU Eu Info kutku ambasadorka Rumunije u Srbiji Oana Kristina Popa govorila je o prioritetima predsedavanja Rumunije Evropskom unijom. Rumunija je 1. januara 2019. godine preuzela rotirajuće šestomesečno predsedavanje Evropskom unijom, koje se realizuje u tesnoj koordinaciji sa predsedavajućom trojkom koju još čine Finska i Hrvatska. Rumunija je po prvi put u ovoj ulozi od ulaska u EU 2007. godine. Na prezentaciji u EU info kutku, uz prisustvo velikog broja predstavnika lokalne samouprave, civilnog sektora i institucija, ambasadorka je navela da je povezanost zajednička evropska vrednost na kojoj treba i dalje raditi. Rumunija će svoje predsedavanje zasnovati na četiri osnovna stuba: jednakost za sve građane EU, sigurna i bezbedna Evropa, jačanje globalnog uticaja Evrope, stimulisanje solidarnosti i promocija zajedničkih vrednosti.\n2018. godina proglašena je Evropskom godinom kulturnog nasleđa i obeležena u čitavoj Evropi nizom manifestacija. U svojoj raznolikosti i bogatstvu, kulturno nasleđe nas spaja i pruža nam zajedničko razumevanje mesta u kojima živimo i koja čine veliki evropski kontinent. Od antičkog mita o Evropi do današnjeg doma za više od 500 miliona ljudi, to nasleđe pronalazimo u našim selima i gradovima, zamkovima i crkvama, umetničkim delima u muzejima, ali i u našim domovima, zanatima i bakinim kuhinjama. Kao tkivo, kulturno nasleđe nas povezuje, dajući nam pravi evropski identitet, i pomaže da izgradimo bolju budućnost za mlade generacije. Pod sloganom „Naše nasleđe: Gde prošlost susreće budućnost”, Delegacija EU u Srbiji i EU info mreža (EU info centar Beograd i EU info kutak u Nišu i Novom Sadu) organizovala je kampanju promocije kulturnog nasleđa koja nje trajala tokom čitave godine. Brojni događaji u Beogradu, Novom Sadu, Nišu, Novom Pazaru i drugim gradovima bili su organizovani tokom kampanje čiji je cilj da se mesta od značaja za kulturno nasleđe približe građanima, pojača svest o zajedničkom kulturnom nasleđu i ojača osećaj pripadnosti zajedničkom evropskom prostoru.\nMeđu lokalnim samoupravama čiji su projekti finansijski podržani od strane EU PRO programa je i Grad Niš, kome je o odobreno 30 000 evra za izradu projekata za izvođenje radova za multifunkcionalni Ekspo centar, koji će se graditi na lokaciji Lozni kalem u Niškoj banji. Program podrške Evropske unije razvoju opština – EU PRO doprineće ukupnom društveno-ekonomskom razvoju 99 lokalnih samouprava u regionima Šumadije i zapadne Srbije i Južne i istočne Srbije. EU PRO ima za cilj da doprinese stvaranju uslova za privlačenje novih investicija i otvaranju radnih mesta, većoj konkurentnosti preduzeća, poboljšanom radu lokalnih samouprava i unapređenju socijalne inkluzije. Evropska unija je za ovaj trogodišnji program koji je počeo u januaru 2018. opredelila sredstva u ukupnom iznosu od 25 miliona evra. Program sprovodi Kancelarija Ujedinjenih nacija za projektne usluge (UNOPS) u saradnji sa Ministarstvom za evropske integracije (MEI) i resornim ministarstvima i institucijama Vlade Republike Srbije. EU PRO se oslanja na dobre prakse i ostvarene rezultate svojih prethodnika, razvojnih programa EU PROGRES i Evropski PROGRES.\nIzgradnja vizitorskog centra kod Cerjanske pećine privodi se kraju. Vizitorski centar kod Cerjanske pećine biće površine 250 kvadratnih metara, a u njegovu izgrdanju uloženo je 551.442 hiljade evra, od čega je 85 % učešće partnera iz Bugrske, odnosno Evropske unije. Radi se o zajedničkom projektu Turističke organizacije Niš, Grada Sofije i udruženja „Love and Light“ iz Montane u Bugarskoj, a u okviru Interegt IPA programa prekogranične saradnje Srbije i Bugarske. Ostatak sredstava obezbedio je Grad Niš.\nPredstavnici Srbije i Evropske unije održali su u Nišu 5. sednicu Zajedničkog konsultativnog odbora Komiteta regiona Evropska unija-Republika Srbija. Komitet regiona je savetodavno telo EU, sastavljeno od predstavnika regionalnih i lokalnih vlasti i u strategiji spoljnih odnosa zalaže se za dijalog i za ekonomsku i kulturnu saradnju u regionu između predstavnika lokalnih i regionalnih vlasti zemalja članica i onih koje su kandidati. Teme petog sastanka Zajedničkog konsultativnog odbora bile su „Pregovori o pristupanju Srbije Evropskoj uniji i njihov uticaj na subnacionalni nivo vlasti“ i „Turizam kao katalizator boljeg života na lokalnom nivou“.\nZa članove Zajedničkog konsultativnog odbora Komiteta regiona Evropska unija-Republika Srbija, koji su boravili u Nišu povodom održavanja 5. redovne sednice odbora, organizovan je obilazak projekata koji se realizuju sredstvima iz EU predpristupnih fondova (IPA) u Niškoj Banji. Zajedno sa gradonačelnikom Niša Darkom Bulatovićem i predsednikom GO Niška Banja Dejanom Jovanovićem evroparlamentarci sinoć su prošetali „stazama zdravlja” u parku iznad fontana u Banji čija se rekonstrukcija finansira iz prekograničnog projekta koji zajednički realizuju GO Niška Banja i Opština Zemin iz Bugarske sa nešto manje od 450 000 Evra.\nUz pomoć Evropske unije, niška Gradska Opština Crveni krst je po evropskim standardima uredila izletište Vidrište u netaknutoj prirodi, a u selu Košarevo kod Breznika u Bugarskoj rekonstruisana je stara turska kuća i otvoren muzej maski sa radionicom za njihovu izradu. Zahvaljujući saradnji niške gradske opštine Crveni krst i bugarskog grada Pernik, u okviru prekogranične saradnje koju finansira Evropska unija iz IPA fondova, realizovan je zajednički projekat „Turizam i tradicija – raznobojno, zabavno i atraktivno”. Projekat je vredan 600.000 evra, a obe strane dobile su po polovinu tog novca za čuvanje tradicije i unapređenje turizma. Tako je Niš dobio izletište u netaknutoj prirodi, uređeno po evropskim standardima, dok je u Perničkom okrugu, u selu Košarevo kod Breznika, rekonstruisana ruinirana turska kuća iz godine i otvoren muzej survaki maski, sa radionicom za izradu maski.\nU okviru Evropske nedelje mobilnosti u Nišu su centralne gradske ulice bile zatvorene za saobraćaj, ali su bili dobro došli svi oni koji su na Trg kralja Milana došli nekim od alternativnih vidova prevoza – biciklom, rolerima, skejtbordovima… Grad Niš i EU info kutak su i ove godine obeležili Dan bez automobila, čiji je moto ove godine bio „Kombinuj i kreći se“. Cilj je da se kroz promotivne manifestacije i sprovođenje mera učini pokušaj da se smanji korišćenje putničkih automobila i poboljšaju uslovi za javni saobraćaj, kretanje biciklista i pešaka. Biciklističkoj vožnji centrom Niša, pored zvaničnika Grada Niša, tima Eu info kutka i brojnih okupljenih građana, pridružili su se i i predstavnici švedske ambasade, Stalne konferencije gradova i opština i sugrađani svesni značaja korišćenja zdravijeg prevoza.\nPrvi ciklus ovogodišnjeg festivala evropskog filma u Nišu održan je od 20. do 23. juna u Oficirskom domu. Festival je bio u znaku kulturne baštine, jer je Evropska unija proglasila 2018. godinu Evropskom godinom kulturnog nasleđa. Moto kampanje i festivala je „Naše nasleđe: Gde prošlost susreće budućnost” sa željom da podstakne otkrivanje i istraživanje evropske kulturne baštine kroz film. Tokom festivala prikaznao je osam filmova iz Francuske, Portugalije, sa Kipra, iz Bugarske, Mađarske, Italije, Slovenije i Španije. Festival evropskog filma održava se u organizaciji Niškog kulturnog centra, Francuskog instituta u Nišu, Media i reform centra Niš, i u partnerstvu sa Delegacijom Evropske unije, EU info centrom i EU info kutkom Niš, a u saradnji sa Mrežom kulturnih centara zemalja Evropske unije (EUNIC) i Gradom Nišom.\nU Gradskoj kući u Nišu 21. maja predstavljen je izveštaj Evropske komisije o Srbiji koji obuhvata period u poslednjih godinu i po dana, od oktobra 2016. do aprila 2018.godine. Šefica političkog sektora Delegacije Evropske unije u Srbiji Nora Hairinen je predstavljajući aktuelni izveštaj naglasila da je najveći napredak postignut na polju ekonomskog razvoja i makroekonomije, ali i da se mora dodatno raditi na području vladavine prava, nezavisnosti rada sudstva, borbi protiv korupcije i slobodi medija.\nInternacionalne Erasmus igre ove godine održale su se u Nišu od 18. do 21. maja. Više od 250 stranih studenata iz svih delova Evrope sastali su se na jugu Srbije kako bi se takmičili u jednom od najvećih evropskih sportskih takmičenja namenjenim studentima. Organizator ovih igara je studentska organizacija – Erasmus Student Network Nis. Grad Niš je četvrti grad u Evropi koji je bio domaćin Internacionalnih Erasmus igara nakon Krakova, Milana i Porta. Svrha ove manifestacije je kulturološka razmena kroz sportska takmičenja, kao i promovisanje zdravog načina života. Organizaciju takmičenja u Nišu podržali su Delegacija Evropske unije u Republici Srbiji i EU info kutak Niš.\nBrojnim atraktivnim kulturno-zabavnim programom EU info kutak uz podršku Grada Niša je obeležio Dan Evrope. Svečano obeležavanje počelo je programom za najmlađe na amfiteatru nišavskog keja uz nastup dečijeg hora Čarolija, a uživali su i uz nastup prošlogodišnjih pobednika takmičenja ,,Srbija u ritmu Evrope’’. Po završetku muzičkog dela programa, deci su zemlje Evrope predstavile članovi udruženja ,,Mladi kreativci – rastemo’’. Puštanjem balona u bojama zastave Evropske unije završen je program na nišavskom keju i nastavljen u obližnjem Oficirskom domu gde je otvorena izložba dečijih radova nastalih na kreativnim radionicama u EU info kutku na temu kulturnog nasleđa Srbije i Evrope. Proslava Dana Evrope je programom za nešto stariju publiku nastavljena u Niškom kulturnom centru gde je prikazan slovački film ,,Fer-plej’’. U sklopu obeležavanja Dana Evrope u Nišu zgrada Narodnog pozorišta u ovom gradu bila je tokom noći osvetljena u bojama zastave Evropske unije.\nŠef Delegacije EU u Srbiji Sem Fabrici boravio je u Nišu, gde je razgovarao sa gradonačelnikom Darkom Bulatovićem i njegovim saradnicima. Tokom sastanka u Gradskoj kući, Kancelarija za lokalni ekonomski razvoj je prezentovala projekte i investicije koji se realizuju u Nišu a poseban akcenat je stavljen na infrastrukturne projekte i to na one u kojima finansijski učestvuje Evropska unija. Fabrici je rekao da mu je posebno zadovoljstvo što grad Niš posećuje naposredno nakon što je Evropska komisija objavila svoju strategiju proširenja koja se odnosi na zapadni Baklan ali kojom je Srbiji dala konkretan vremenski okvir kada je reč o pristupanju Evropskoj uniji i nakon posete Johanesa Hana Beogradu. Članstvo u Evropskoj uniji je zajednički je cilj koji treba da uključi ne samo male i velike gradove već i sve građane, Vladu, privredu, lokalne samouprave. Fabrici je naglasio da je Grad Niš je jedan od ključnih transportnih koridora ka Evropskoj uniji i da mu je veliko mi je zadovoljstvo što u duhu partnerstva i saradnje Evropska unija finansira nekoliko vrlo značajnih projekata. Sem Fabrici je istakao i ekološke projekte u koje je uključen grad posebno naglasivši projekat izgradnje postojenja za pročišćavanje odpadnih voda. Za ovaj projekat Evropska unija je obezbedila 40 miliona evra bespovratnih sredstava. Fabrici je u pratnji svojih domaćina obišao znamenitosti grada, posetio arheološku salu Narodnog muzeja gde se nalaze značajni artefakti iz istorije ovog dela Srbije. Visoka delegacija obišla je i EU info kutak gde je priređena prigodna izložba „Dehumanizacija“, a zatim je ambasador obišao i Naučni startap centar na Elektronskom fakultetu koji je sagrađen zajedničkim sredstvima Evropske unije i Vlade Republike Srbije . U popodnevnim časovima Fabrici je učestvovao u debati „Pitaj me bilo šta o EU” u okviru projekta „Evropa za mene”.\nGradu Nišu dodeljen je sertifikat za uspešno usvajanje Paketa podrške za unapređenje funkcije upravljanja ljudskim resursima u lokalnoj samoupravi. Evropska unija definiše reformu javne uprave kao jedan od tri stuba proseca proširenja za zemlje Zapadnog Balkana, zajedno sa vladavinom prava i ekonomskim upravljanjem i zato je već nekoliko godina unazad, javna uprava temeljna reformska oblast u našoj zemlji. Savet Evrope i Evropska unija prepoznali su izazove sa kojima se u svom razvoju suočavaju lokalne samouprave u Republici Srbiji i podržali su Ministarstvo državne uprave i lokalne samouprave u pokretanju i sprovođenju projekta „Upravljanje ljudskim resursima u lokalnoj samoupravi”. Opšti cilj projekta je poboljšanje delotvornosti i administrativnih kapaciteta jedinica lokalne samouprave kroz uspostavljanje profesionalnog sistema obuke i unapređenje funkcije upravljanja ljudskim resursima radi većeg stepena efikasnosti i zadovoljstva građana radom lokalnih samouprava. Projekat je pokrenut početkom 2016. godine i realizovan je se u potpunosti do kraja 2017. godine u partnerstvu sa Ministarstvom državne uprave i lokalne samouprave i Stalnom konferencijom gradova i opština. Ukupan budžet ovog projekta iznosi 2 miliona evra i finansiraju ga Evropska Unija i Savet Evrope.\nU okviru Evropske nedelje mobilnosti, EU info kutak Niš, Grad Niš i Uprava za komunalne delatnosti, energetiku i saobraćaj obeležili su Dan bez automobila, 22. septembar. Platno sa porukom „Vozi manje, pešači više! Čuvaj životnu sredinu!“ na kome je prikazano ozelenjeno stablo je nastalo u okviru akcije Zeleni pešački prelaz, održane u Nišu prvog dana Evropske nedelje mobilnosti, postavljeno je na tržni centar Kalča u Nišu.\nU okviru KreNI konferencije, u EU info kutku je održana prezentacija glavnog programa Evropske unije za kulturu Kreativna Evropa. Fokus je, u skladu sa programom KreNI konferencije, bio na pomoći kreativnim industrijama.\n,, Ideja Evropske komisije je bila da se kroz Kreativnu Evropu osavremeni sistem kulture i jača konkurentnost i inovativnost u ovoj oblasti. Na prezentaciji su predstavljeni primeri dobre prakse i predviđeni konkursi za kulturne i kreativne prostore i gradove, kao i za projekte evropske saradnje.\nKreNI konferencija kreativnih industrija koja se održava treći put u Nišu organizuje UG Mladi ambasadori uz podršku Delegacije Evrope unije u Republici Srbiji i Grada Niš.\nEU info kutak Niš se i ove godine predstavio na Forumu naprednih tehnologija, održanom u Oficirskom domu u Nišu. Posetioci su se upoznali sa programima, fondovima, mogućnostima koje Evropska unija pruža, evrointegracijama Srbije i projektima koji se uspešno sprovode u Srbiji.\nEUteka kutak, posebno opremljen deo u biblioteci namenjenoj informisanju građana o Evropskoj uniji, otvoren je u Narodnoj biblioteci Stevan Sremac u Nišu.EUteka kutak u Nišu je jedan od 45 kutaka formiranih u bibliotekama u 45 opština u Srbiji, koji su deo EUteka mreže biblioteka a koji je finansiran od strane Delegacije Evropske unije u Republici Srbiji. “EUTEKA – EU u vašoj biblioteci” je projekat čiji je cilj pružanje konkretne podrške bibliotekama širom Srbije kako bi oni u svojim sredinama postali mesta za informisanje građana o temama koje su vezane za EU. Više informacija o projektu naći na: euinfo.rs/euteka.\nMladi muzičari iz čitave Srbije, šesnaestoro solista i bendova, ove godine je predstavio svoj talenat na Youth Stage u okviru renomiranog Nišvil džez festivala u Niškoj Tvrđavi. Youth Stageje pre četiri godine osnovana uz podršku Evropske unije, a od tada nekoliko hiljada mladih muzičkih umetnika dobilo je priliku da promoviše svoju stvaralaštvo. Ta podrška se nastavlja svake godine.\nSa ciljem obeležavanja 60 godina od potpisivanja Rimskih ugovora kojim je osnovana Evropska ekonomska zajednica, predstojeća današnja Europska unija, u Oficirskom domu u Nišu otvorena je izložba “Sve ujedinjenija EU – nasleđe Rimskih ugovora za današnju Evropu”. Izložbu su organizovali EU info kutak Niš u saradnji sa Delegacijom Evropske unije u Srbiji, Ambasadom Italije u Beogradu i Gradom Nišom. Izložbu je otvorio gospodin Rihard Maša iz Delegacije EU.Prisutne je pozdravio i zamenik gradonačelnika Niša prof. dr Miloš Banđur.\nDan Evrope svečano je obeležen u EU info kutku u Nišu. Uz prisustvo brojnih saradnika, partnera, predstavnika lokalne samouprave, medija i sugrađana, simbolično su pušteni žuti i plavi baloni – u bojama Evropske unije. Ovime je obeleženo i punih godinu dana otkako se EU info kutak nalazi u samom centru Niša.\nGrad Niš posetili su predstavnici Ministarstva poljoprivrede i zaštite životne sredine, Delegacije Evropske Unije u Srbiji, kao i predstavnici Kancelarije za Evropske integracije Vlade Republike Srbije. Povod za posetu Gradu Nišu je predstavljanje Studije izvodljivosti za Projekat postrojenja za prikupljanje i prečišćavanje otpadnih voda u ovom gradu. Studija treba da omogući da se Gradu Nišu, kroz program pretpristupne razvojne pomoći fondova EU, IPA 2017, obezbede bespovratna sredstva za izgradnju postrojenja za tretman otpadnih voda i izgradnju kanalizacione mreže grada Niša. Kompletna projektno tehnička dokumentacija za postrojenje i kanalizaciju finansiraće se iz novog programa podrške Švedske razvojne agencije sektoru zaštite životne sredine u Srbiji, PEID, „Priprema i razvoj investicija u životnoj sredini’’, koji počinje jula i vredi skoro 3 miliona evra.\nU Oficirskom domu u Nišu održan je sastanak premijera Aleksandra Vučića sa šefom Delegacije Evropske unije u Srbiji Majklom Devenportom i ambasadorima zemalja Unije kome je prisustvovao gradonačelnik Niša Darko Bulatović\nU Eu Info kutku u Nišu predstavljen je Projekat postrojenja za prikupljanje i prečišćavanja otpadnih voda u Nišu u prisustvu šefa Delegacije EU u Srbiji Majkla Davenporta, premijera Aleksandra Vučića i ministara u vladi Srbije Jadranke Joksimović i Ivice Dačića kao i 22 ambasadora i diplomatskih predstavnika 22 zemlje članice Unije. Kroz program pretpristupne razvojne pomoći fondova EU, IPA 2017, obezbediće se bespovratna sredstva za izgradnju postrojenja za tretman otpadnih voda i izgradnju kanalizacione mreže grada Niša.\nPredstavnici Evropske delegacije u Srbiji prezentovali su Izveštaj Evropske komisije za period od oktobra 2015. do septembra 2016. godine o napretku Srbije u procesu pridruživanja Evropskoj Uniji. U ovom izveštaju je istaknuto da je Srbija učinila veliki korak u evropskim integracijama i da je u čak 24 poglavlja naša zemlja ostvarila delimičan napredak u odnosu na prošlu godinu. Posebno je pohvaljeno smanjenje budžetskog deficita, reforma državne uprave i stvaranje uslova efikasne tržišne privrede.\nSet od 50 akademskih izdanja o Evropskoj uniji, čiji su izdavači prestižni evropski univerziteti i ugledni izdavači, uručen je danas Univerzitetskoj biblioteci „Nikola Tesla“ kao donacija Delegacije Evropske unije u Republici Srbiji. Donacija akademskih izdanja Univerzitetskoj biblioteci realizuje se kroz projekat EUTEKA – EU u vašoj biblioteci euinfo.rs/euteka. Kroz program unapređenja infrastrukture univerziteta u Srbiji EU HETIP 2013. godine je rekonstruisan i opremljen korisnički prostor u biblioteci i jedinstveni univerzitetski naučno-nastavni informacioni sistem Univerziteta u Nišu JUNIS. Biblioteka je uspešno realizovala projekat TEMPUS EQUI-ED Jednak pristup za sve koji je imao za cilj osnaživanje položaja pod zastupljenih socijalnih grupa u okviru visokog obrazovanja, a takođe je nabavljena oprema za slepe i slabovide korisnik\nEU info kutak Niš učestvovao je na Sajmu kulture održanom povodom Dana mladih Grada Niša u centru ovog grada. Ovaj atraktivni događaj u centru Niša je deo projekta „Zajedno za kulturu po meri mladih“ koji Mladi ambasadori organizuju uz podršku Grada Niša. Ideja projekta je razvijanje aktivnog dijaloga sa predstavnicima institucija kulture, osnaživanje radnika u kulturi za rad sa mladima na programima za mlade, kreiranje programa iz kulture koji su po meri mladih. Budući da je Sajam kulture organizovan u okviru obeležavanja Dana mladih Grada Niša, osim institucija kulture svoje štandove imale su i sve omladinske organizacije u gradu.\nNastupom norveškog hora Con Vocale otvoren je sedmi međunarodni muzički festival Konstantinus u Nišu. Horisti su tom prilikom premijerno u Srbiji izveli ,,Rekvijem’’ čuvenog savremenog britanskog kompozitora Džona Rutera. Ove godine su Konstantinus finansijski pomogli Delegacija EU u Srbiji i EU info kutak Niš. Sa saradnjom će se nastaviti i na jesen jer će, sa ciljem popularizacije kvalitetne muzike među najmlađima, u osnovnim školama biti organizovani koncerti na kojima će nastupati laureti Konstantinusa.\nŠef Delegacije Evropske unije u Srbiji, ambasador Majkl Davenport i gradonačelnik Niša Zoran Perišić svečano su otvorili EU info kutak u samom centru Niša (Vožda Karđorđa 5). Po otvaranju Kutka, ambasador EU Davenport je otvorio još jedan značajan događaj u Nišu – izložbu fotografija „EU i Srbija: 15 godina partnerstva” u Velikoj Sali Oficirskog doma. Izložbu čini 20 ilustrativnih fotografija i ona je deo obeležavanja značajnog jubileja – decenije i po podrške Evropske unije našoj zemlji. Od 2001. godine, EU i Srbija zajedno sprovode uspešne projekte širom zemlje koji su podstakli razvoj i doneli korist građanima u mnogim oblastima – infrastruktura, obrazovanje, zdravstvo, zaštita životne sredine i mnogi drugi sektori.\nU okviru obeležavanja „Meseca Evrope“ u Nišu u organizaciji Delegacije Evropske unije u Srbiji i Ambasade Republike Slovenije, i u saradnji sa EU info kutkom Niš u Narodnom pozprištu gostovala je slovenačka trupa sa predstavom Europa na dan obeležavanja Dana Evrope.\nProšle godine Delegacija Evropske unije u Srbiji pomogla je i međunarodni džez festival Nišvil. Ambasador Davenport je, u ime dobre saradnje sa renomiranim festivalom, prošetao niškom Tvrđavom u kojoj se ovaj festival tradicionalno organizuje sredinom avgusta, u pratnji predstavnika Kancelarije za mlade Grada Niša i mladih volontera Nišvila. Youth Stage je prošle godine formiran uz finansijsku podršku Delegacije EU kroz projekat Nišvil fondacije „Jazz – A Multicultural Expression“. Ideja projekta je edukacija, spajanje i organizovanje zajedničkih koncerata za 60 mladih muzičara različitih nacionalnosti (srpske, romske, albanske i bugarske) iz šest gradova: Bujanovac, Leskovac, Niš, Vranje, Vladičin Han i Bosilegrad.\nU Gradskoj kući održana je prezentacija poslednjeg izveštaja Evropske komisije i njegovih ekonomskih aspekata. Srbija je pohvaljena za napredak u ekonomskim reformama, uz konstataciju da se ekonomija Srbije oporavlja od recesije, a da je zahvaljujući značajnim merama konsolidacije i boljoj naplati poreza, znatno smanjen budžetski deficit. Ono što je takođe apostrofirano u izveštaju je da je potrebno obezbediti puno poštovanje slobode medija i slobode izražavanja, naročito u pogledu transparentnosti vlasništva i finansiranja medija. Opšti je utisak u izveštaju da Komisija smatra da je Srbija ostvarila dovoljan napredak da otvori prva pregovaračka poglavlja i to je svakako dobra vest za sve građane. Svi zainteresovani su u Gradskoj kući imali priliku da se detaljnije upoznaju sa ekonomskim elementima ovog izveštaja, a potom je održana i diskusija uz učešće predstavnika privrede, akademske zajednice i medija.\nU Gradskoj kući prezentovan je Interreg Ipa program prekogranične saradnje Srbije i Bugarske za period do 2020.godine. Ukupna suma izdvojena za prvi poziv za prikupljanje predloga projekata je nešto više od 12,5 miliona evra. Ovim pozivom daje se mogućnost potencijalnim kandidatima iz Bugarske i Srbije, da prijave zajedničke projekte na teritoriji prekograničnog regiona: Za Bugarsku to su Oblasti Vidin, Montana, Vraca, Sofija, Pernik, Ćustendil, a za Srbiju sledeći okruzi – Borski, Zaječarski, Nišavski, Toplički, Pirotski, Jablanički i Pčinjski. Pogranična oblast u kojoj se sprovodi IPA program prekogranične saradnje Bugarska-Srbija pokriva teritoriju od skoro 40.000 km2 sa 12 administrativnih jedinica: 6 regiona u Bugarskoj, i 6 okruga u Srbiji, koji predstavljaju ekvivalentne statističke teritorijalne administrativne jedinice. Cilj ovog programa je jačanje teritorijalnog jednistva pograničnog regiona Bugarske i Srbije, konkurentnost teritorije kao i održivost razvoja kroz ekonomsku i socijalnu saradnju i saradnju u oblasti zaštite životne sredine duž administrativne granice. Kroz ovaj projekat daje se i podrška razvoju infrastrukture koja omogućava društveni i ekonomski napredak i unapređenje životne sredine sa obe strane granice kao i jačanje ekonomske sinergije u regionu i unapređenje kapaciteta uz korišćenje zajedničkog regionalnog potencijala. I na kraju jedan od značajnih ciljeva je i promovisanje principa održivog razvoja u okviru programa prekogranične saradnje u oblastima od značaja za unapređenje međusobnog razumevanja i poštovanja, kroz razvoj modela uspešne saradnje u poslovnom sektoru, na nivou lokalnih predstavnika interesnih grupa, kao i na političkom nivou u oblastima ključnih prioriteta.\nZamenik gradonačelnika Ljubivoje Slavković sastao se sa šefom Delegacije EU u Srbiji Majklom Devenportom prilikom njegove posete Nišu. Tokom razgovora bilo je reči o dosadašnjoj saradnji sa delegacijom EU u Srbiji, ali i o mogućnostima da se Grad Niš uključi u nove projekte koje finansira EU. U sklopu posete šefa delegacije EU Majkla Devenporta našem gradu u Nišu je otvoren Sajam projekata koje je finansirala Evropska unija pod nazivom „Evropska unija i Srbija na delu” u organizaciji Delegacije Evropske unije u Srbiji i Festival evropskog filma.\nNizom manifestacija u organizaciji EU Info kutka i Grada Niša obeležena Evropska nedelja mobilnosti. Saobraćaj je bio zaustavljen i uži centar je bio pretvoren u pešačku zonu gde je stotinak mladih iz desetak niških sportskih klubova pokazalo svoje umeće. EU info kutak je na trgu organizovao izložbu na otvorenom najboljih radova učenika osnovnih škola iz jugoistočne Srbije koji su pristigli u okviru likovnog konkursa Izaberi-Promeni-Kombinuj. Ove godine defile je okupio preko 200 biciklista koji su u organizovanoj koloni prodefilovali ulicama grada. Gradonačelnik Niša je i ove godine uzeo aktivno učešće i bicikom se uključio u defile. Jednočasovna vožnja je završena u gradskom parku Čair gde je za najmlađe bicikliste EU info kutak Niš u saradnji sa Karavan timom organizovao biciklistički poligon spretnosti.\nU Gradskoj kući održana je prezentacija Izveštaja Evropske komisije o napretku naše zemlje na putu ka Evropskoj uniji. Izveštaj o napretku prezentovao je zamenik šefa misije EU u Srbiji gospodin Oskar Benedikt. U drugom delu skupa prezentovana je i Strategija proširenja EU, a svi zainteresovani imali su priliku da u otvorenoj debati dobiju odgovore na sva pitanja vezana za proširenje EU.\nDelegacija Evropske unije u Srbiji tradicionalno organizuje takmičenje karikaturista pod nazivom „Mitovi i predrasude, kako Srbija vidi EU i kako EU vidi Srbiju“. Izložbu karikatura u Salonu 77 u niškoj Tvrđavi koju je organizovao EU Info Kutak Niš u saradnji sa Gradom Nišom svečano su otvorili Oskar Benedikt, zamenik šefa misije Evropske Unije u Srbiji, i prof. dr Zoran Perišić, gradonačelnik Niša.\nU okviru Evrpske nedelje mobilnosti, u kojoj Niš učestvuje 13. put, EU Info Kutak Niš je organizovao prvi Niški defile biciklista, u kome je učestvovalo preko 400 građana. Među učesnicima defilea na biciklu je bio i gradonačelnik Niša Zoran Perišić. Nakon vožnje gradskim ulicama defile je završen na poznatom niškom izletištu pored reke Nišave kod naselja Brzi Brod, gde je organizovan piknik i prigodan sportski i muzički program. Pokrovitelji prvog niškog biciklističkog defilea su Delegacija Eu u Srbiji i Grad Niš. Grad Niš je i ove godine uzeo aktivno učešće u kampanji Dan bez automobila. Moto ovogodišnje kampanje je: „Naše ulice – naš izbor”, koja je realizovana uz aktivno učešće Sportskog saveza grada Niša i EU Info kutka.\nEU Info Kutak Niš uz podršku Grada Niša organizovao je manifestaciju „Niški kolaž Evropskih jezika“ povodom obeležavanja Evropskog dana jezika, 26. septembra. Učesnici programa manifestacije su škole, institucije i organizacije iz Niša.\nDan Evrope obeležen je i u Nišu u „Balkanskoj ulici evropskih vrednosti“, gde je pre svega promovisana solidarnost među mladima. Balkanska ulica u Nišu postala je na jedan dan deo Evropske unije. Na brojnim štandovima organizacija civilnog društva Nišlije su mogle da se informišu o samoj uniji i evropskim integracijama. Osim Grada Niša, organizatori ovog zanimljivog načina obeležavanja Dana Evrope bili su EU Info kutak, Inicijativa mladih Niša, Media i reform centar, Mladi ambasadori i druge nevladine organizacije.\nZavršna konferencija Programa EU Progres održana je u Nišu, a pored šefa Delegacije EU, konferenciji su prisustvovali i ministar bez portfelja zadužen za evropske integracije Branko Ružić i gradonačelnik Niša Zoran Perišić. Do sada je uz pomoć EU, ali i Vlade Švajcarske finansirano 25 nerazvijenih opština sa juga. Finasirani projekti dali su doprinos privlačenju investicija i otvaranju 300 novih radnih mesta, povećanju konkurentnosti lokalnih samouprava, poboljšanju uslova za obrazovanje i zdravstvenu zaštitu i unapređenju komunalnih usluga.\nPotpisan je Memorandum o razumevanju kojim će se krenuti u realizaciju projekta osnivanja Eu Info Kutka u Nišu. Info kutak Evropske Unije predstavljaće deo komunikacionih aktivnosti EU Delegacije u Srbiji, s ciljem da unapredi poznavanje Evropske unije u direktnom kontaktu sa stanovnicima i posetiocima, a uz aktivnu podršku gradskih vlasti. EU INFO KUTAK imaće zadatak da direktno pruža informacije stanovnicima i posetiocima Niša o svim pitanjima koja se tiču funkcionisanja Evropske unije i saradnje Srbije i država članica EU. Kroz rad info kutka građani će imati uvid u kompletne i pouzdane informacije, uključujući i odgovore o tome koje će sve mogućnosti i prednosti članstvo doneti, posebno u oblasti ekonomije, regionalnog razvoja, poljoprivrede, nauke i obrazovanja.\n25. juna 2022., 03:09 h


(FOTO) PALMA SA PREMIJERKOM VJORIKOM DANČILOM: Srbija nema većeg prijatelja i boljeg komšiju od Rumunije! - Informer\nDrugog dana posete Rumuniji Dragana Markovića Palmu i delegaciju koju predvodi primila je predsednica Vlade Rumunije Vjorika Dančila\nDančila je na početku sastanka istakla jako dobru saradnju između Srbije i Rumunije, naročito ističući saradnju u okviru kvadrtiterale Grčka, Rumunija, Srbija i Bugarska.\n- Želimo još više da produbimo našu saradnju a vaša poseta Rumuniji će sigurno dati doprinos još boljim odnosima naše dve države - rekla je premijerka Rumunije Vjorika Dančila.\n- Veže nas istorija, Srbija i Rumunija nikada nisu imali sukobe i nikada nisu ratovale, veže nas pravoslavlje, jer 90% procenata stanovnika Rumunije su pravoslavci, veže nas Dunav, Đerdap i činjenica da niste priznali nezavisnost Kosova - istakao je Marković.\n- Rumunija i Srbija imaju dobru saradnju. Robna razmena između naših država iznosi oko 1,6 milijardi evra i svakako da ima dosta prostora da se poveća robna razmena - rekao je predsednik Jedinstvene Srbije Dragan Marković Palma.\n- Srbija ima nikad veću međunarodnu popularnost zahvaljujući predsedniku Aleksandru Vučiću i ministru inostranih poslova Ivici Dačiću. Srbija očekuje od Rumunije da nastavi da podržava Srbiju na evropskom putu. Najveći problem jesu takse od 100% koje je uvela Kosovska administracija. Time se direktno krši CEFTA sporazum čiji ste i vi potpisnik, krši se rezolucija 1244 UN koja je i sada na snazi i ne poštuje se Brisrlski sporazum čiji je garant i EU. Siguran sam da ćete vi nastaviti da podržavate Srbiju i da Srbija nema većeg prijatelja i boljeg komšiju od Rumunije - zaključio je Marković.\n- Hvala vam na lepim rečima i vašoj iskrenosti. Uvek ću podržavati Srbiju - rekla je na kraju sastanka predsednica Vlade Rumunije Vjorika Dančila.\nDragan Marković Palma JS viorika danćila premijerka Rumunije\n(VIDEO) UŽICE OKOM UMETNIKA: Grad na Đetinji u izdanju kakvog ga dosad niste videli! Mećavnik i Šarganska osmica su SAMO DEO TOGA!


Numan Kurdić će prema navodima “Sport1” napustiti Sarajevo, ali možda i Bosnu i Hercegovinu jer je dobio ponudu iz jednog belgijskog kluba.\nŠtoper Sarajeva Numan Kurdić koji imam 22 godine prema svemu sudeći neće nastaviti svoju fudbalsku karijeru u redovima svog trenutnog tima.\nOn bi navodno trebao čak napustiti i Premijer ligu Bosne i Hercegovine jer je za njegove defanzivne usluge zainteresovan jedan klub iz Belgije.\nKurdić je kroz karijeru igrao za nekoliko klubova pored njegovog trenutnog Sarajeva. Svoju karijeru je započeo u omladinskom pogonu mostarskog Veleža da bi poslije toga došao u glavni grad Bosne i Hercegovine.\nPrije nego li se “dočepao” prvog tima Sarajeva, ovaj momak koji je rođen 1. jula 1999. godine je prvo učio svoj seniorski fudbalski zanat na pozajmicama u Novom Pazaru i albanskom Kukešiju.\nOve sezone je u svim takmičenjima odigrao 19 utakmica za Sarajevo i uspio je da se upiše jednom u strijelce na meču Premijer lige Bosne i Hercegovine.\nPrethodni članakKorjenite promjene: Pet fudbalera Posušja raskinulo ugovor sa klubom\nNaredni članakHorvat: “Mislim da će više odlučivati onaj nerukometni dio”


Grad obezbedio vatrogasnoj službi dva specijalna vozila - Суботица - Szabadka - Subotica\nGradonačelnik Subotice Saša Vučinić uručio je danas ključeve dva tehnička vatrogasna vozila Goranu Nikoliću, načelniku Uprave za vatrogasno-spasilačke jedinice Sektora za vanredne situacije MUP-a Republike Srbije. Oba specijalna vozila grad Subotica je dobio na poklon od grada Minhena.\nSaša Vučinić je izrazio zahvalnost rukovodstvu grada Minhena na još jednoj donaciji kojom se znatno poboljšava opremljenost vatrogasne jedinice u Subotici.\n- Rukovodstvo grada Minhena ima razumevanja da mi čvrsto nameravamo da vatrogasnu jedinicu u Subotici opremimo onako kako mislimo da dolikuje. Oba vozila tehnički su potpuno ispravna i upotrebljiva. Ovu priliku iskoristio bih da vatrogasnoj službi poželim da što manje koriste vozila, ali i da obećam da ćemo nastaviti saradnju sa Minhenom u istom pravcu. Naš cilj je jedno specijalno vozilo sa lestvama i korpom, za spašavanje na većim visinama, naglasio je Vučinić.\nGoran Nikolić se zahvalio gradu Subotici na donaciji i razumevanju.\n- Mi, kao ministarstvo, samo kontrolišemo ovu vatrogasnu jedinicu kako bi bila što profesionalnija, ali ovo je, za razliku od nekih drugih sredina u Srbiji, pravi gest jedne lokalne samouprave prema vatrogasnoj jedinici. Nadam se da će našim zajedničkim delovanjem građani Subotice i Srbije biti sigurniji, rekao je Nikolić.\nSiniša Kovačević, komandant Vatrogasno-spasilačke jedinice Subotica, Odeljenje za vanredne situacije rekao je da su ova dva polovna specijalna vozila tehnički opremljena za intervencije kod izliva opasnih materija, u saobraćajnim nesrećama i tehničko-tehnološkim intervencijama.\n- Sa ova dva tehnička vozila, i specijalnim vozilom koje smo u februaru prošle godine takođe dobili od grada Minhena, pokrićemo sve saobraćajnice na našoj teritoriji. Mi smo u obavezio da obezbedimo i obe strane auto-puta Horgoš - Beograd, i sa ovim vozilima moći ćemo to efikasno da obavimo, istakao je Kovačević.\nOn je kazao da je vatrogasna jedinica u Subotici u 2012. godini imala 503 intervencije, i da se tendencija povećanja broja intervencija beleži od 2006. godine.\n- Ukoliko u ovoj godini i dalje budemo imali od 90 do 100 intervencija mesečno, obavićemo oko 1.200 intervencija, što je znatno više u odnosu na 2011. godinu u kojoj smo, inače, zabeležili najviše intervencija - 923, naglasio je Kovačević\nPrema njegovim rečima, vatrogasne jedinice na teritoriji Severnobačkog okruga raspolažu sa 26 vatrogasnih vozila, a vatrogasna jedinica u Subotici, računajući i ova dva nova vozila, raspolaže sa 15 vatrogasnih vozila.


Čeh najbolji fudbaler Češke četvrti put zaredom\nPRAG, 3. juna 2013. - Golman Čelsija Petr Čeh danas je četvrtu godinu zaredom izabran za najboljeg fudbalera Češke.\nZenga dobio otkaz u Al Nasru\nDUBAI, 2. juna 2013. - Italijanski trener Valter Zenga dobio je otkaz u Al Nasru zbog loših rezultata, saopštio je danas klub iz Ujedinjenih Arapskih Emirata.\nPORT LUIS, 31. maja 2013. - Članice Svetske fudbalske federacije (Fifa) odobrile su danas strože kazne za rasizam na utakmicama prema kojima bi klub, zbog ozbiljnih prekršaja, mogao da bude izbačen u niži rang takmičenja.\nPORT LUIS, 29. maja 2013. - Visina plate predsednika Svetske fudbalske federacije (Fifa) Sepa Blatera i danas je ostala strogo čuvana tajna.\nVitas: Kvalifikacije su blizu, svaka utakmica je dokazivanje\nSTARA PAZOVA, 28. maja 2013. - Kapiten fudbalera Rada Uroš Vitas rekao je danas da će prijateljske utakmice protiv Bosne i Hercegovine i Grčke dobro doći mladoj reprezentaciji Srbije da se uigra pred kvalifikacije za Evropsko prvenstvo.\nMenadžer: Miloš Krasić ima ponude iz Premijer lige\nBEOGRAD, 28. maja 2013. - Menadžer srpskog fudbalera Miloša Krasića, Dejan Joksimović rekao je danas da njegov klijent ima nekoliko ponuda iz engleske Premijer lige i da će razmotriti prelazak u tu zemlju.\nFA: Učinićemo sve da nema uvredljivih pesmi protiv Irske\nLONDON, 28. maja 2013. - Fudbalski savez Engleske (FA) saopštio je danas da će učinti sve da na prijateljskoj utakmici protiv Irske spreči navijače da pevaju uvredljive pesme.\nSrušio se deo krova stadiona u Brazilu za Kup konfederacija\nSAO PAOLO, 27. maja 2013. - Manji deo krova stadiona u Brazilu na kojem bi trebalo da se igra idućeg meseca, srušio se danas pod teretom kiše.\nRobin Dut napustio funkciju sportskog direktora FS Nemačke\nFRANKFURT, 27. maja 2013. - Fudbalski savez Nemačke saopštio je danas da je oslobodio obaveza sportskog direktora Saveza Robina Duta i tako mu omogućio da postane trener Verdera iz Bremena.\nRodžers prvi deklarisani homoseksualac u Mejdžor ligi\nKARSON, 27. maja 2013. - Fudbaler Robi Rodžers postao je prvi deklarisani homoseksualac koji je igrao u američkoj profesionalnoj Mejdžor ligi (MLS). Detaljnije >>>


Senzorna integracija – Stimulus\nSenzorna integracija predstavlja proces koji se sastoji iz sledećih faza: prijem različitih draži iz sredine, prenos i obrada primljenih informacija u centralnom nervnom sistemu i na kraju sledi odgovor, odnosno reakcija. Stimulusi mogu biti apsorbovani kroz čulo vida, sluha, mirisa, ukusa, dodira, kao i kroz pokret. Dete još intrauterino počinje da prima određene stimuluse, pa je jako bitan kvalitet i sadržaj istih.\nUkoliko mozak nije u stanju da obrađuje stimuluse, ukoliko su oni neadekvatni po svojoj jačini, kvalitetu, ili se slabije integrišu to dovodi do niza problema koji se javljaju u svim sferama razvoja. Javlja se problem učenja i organizovanja ponašanja, usled nedostatka ovog iskustva.\nZbog velikog značaja senzorne integracije za Vaše dete, u razvojno edukativnom centru “Stimulus” posebna pažnja se posvećuje ovom problemu. Naš tim će Vam pomoći da naučite da pravilno i blagovremeno stimulišete Vaše dete, a ukoliko problem sa obradom senzomotornih informacija postoji jako je bitno početi sa tretmanom na vreme i na taj način doći do optimalnog razvoja deteta.


Izvor: Radio Televizija Vojvodine, 04.Dec.2021, 15:26\n"Osećam veliko zadovoljstvo kvalitetom razgovora sa predsednikom Rusije Vladimirom Putinom. Razgovarali smo skoro >> Pročitaj celu vest na sajtu Radio Televizija Vojvodine << sat vremena i pričali o ekonomiji, izgradnji gasovoda, Srpsko - ruskog hrama u Banjaluci, ceni nafte - poručio je Dodik, prenosi RTRS.\n"Rusija je potpisnik Dejtonskog sporazuma, i ona to manifestuje na svaki mogući način. Iz špekulativnih razloga pokušava se sva krivica svaliti na leđa Republike Srpske. Impresioniralo me to koliko je upoznat sa detaljima. Potvrdio mi je da neće biti podrške za Šmita u Savetu bezbednosti UN. Rusija nema nameru da se meša u BiH, kako to čine neki drugi putem specijalnih izaslanika", poručio je Dodik.\nNeće biti podrške za imenovanje visokog predstavnika u Savetu bezbednosti UN, potvrdio mi je predsednik Rusije Vladimir Putin, rekao je Milorad Dodik..."Osećam veliko zadovoljstvo kvalitetom razgovora sa predsednikom Rusije Vladimirom Putinom. Razgovorali smo skoro sat vremena i pričali o ekonomiji,...


Čubrilovic: Hvala delegaciji iz Francuske što je danas u RS\nTanjug 8. januara 2022. 18:41\nBANJALUKA – Predsednik Narodne skupštine Republike Srpske Nedeljko Čubrilović zahvalio je delegaciji iz Francuske što su baš danas u poseti Banjaluci i Republici Srpskoj.\nDelegaciju iz Francuske predvodili su evropski parlamentarci Tijeri Marijani i Erve Živen.\n„Ako imate ovakve prijatelje, koji su tradicionalno prijatelji srpskog naroda, onda možete da računate na budućnost i perspektivu Republike Srpske i razvoj ukupnog regiona“, rekao je Čubrilović, preneo je sajt RTRS.\nMarijani je istakao je da ono što se priča u Evropskom parlamentu nije ono što odgovara realnosti, zbog čega su došli da se uvere šta se zaista dešava.\n„Mislim da je važno da Republika Srpska sama u Evropskom parlamentu objasni svoju poziciju. Mi pripadamo grupi koja se zove ‘Demokratija i identitet’ i razumemo vašu borbu i podržavamo vas u tome da zaštitite svoj identitet“, naveo je Marijani.\nŽiven je naveo da su u Srpsku došli i da prenesu poruke prijateljstva na 30. rođendan Republike i istakao da se „ovde se narod bori za svoj identitet, svoj prostor i demokratiju“.\n„Strani uticaj je takav da se ne poštuje volja Dejtonskog mirovnog sporazuma. Ubeđeni smo u to da narodi u BiH sami mogu da donesu rešenja koja su dobra za sve, bez stranog uticaja“, poručio je Živen.


Francuska automobilska kompanija “Renault” dostavila je zvaničnu ponudu za spajanje sa dugogodišnjim partnerom, kompanijom “Nissan Motor,” javlja japanska televizija TBS, pozivajući se na neimenovane izvore.\nFrancuski proizvođač automobila predložio je da se kompanije spoje po sistemu holdinga, što bi “Renault”-u i “Nissan”-u omogućilo ravnopravno vlasništvo i zastupljenost u odboru, prenela je japanska televizija, ali nije iznela dodatne detalje o tome kada je predlog dostavljen.\nPredsednik kompanije “Renault” Žan-Dominik Senar, koji je imenovan u januaru na tu funkciju nakon smene glavnog kreatora te alijanse Karlosa Gosna, oživeo je predlog da se francuski proizvođač ujedini sa “Nissan”-om, naveli su prošlog meseca izvori upoznati sa situacijom, a prenosi B92.\nBritanski list "Financial Times" je, međutim, objavio da su i “Nissan” i japanska vlada odbacili napore “Renault”-a da se uključi u pregovore o spajanju.\n“Renault” i “Nissan”, zajedno sa trećim partnerom kompanijom “Mitsubishi”, proizvode 10,8 miliona automobila svake godine, što je gotovo duplo više u odnosu na globalne isporuke “Forda”.\n“Nissan” prepolovio dobit


Izvor: Advertiser-Serbia.com, 24.Sep.2020, 18:28\nVeliki proizvođači automobila, uključujući kompaniju za električna vozila Tesla Elona Maska, tvrde da su nameti koji su prošle godine uvedeni na ključne komponente automobila bili „proizvoljni i neosnovani”. Zbog toga su pored Tesle, kompanije Volvo, Ford i Mercedes podnele tužbu protiv američke administracije\nU tužbi koja je podneta Sudu za međunarodnu trgovinu u Njujorku navodi se da su carine od 25 odsto koje je američka administracija uvela na veliki broj proizvoda iz Kine, uključujući i rezervne delove automobila „proizvoljne, hirovite i predstavljaju zloupotrebu diskrecije“.\nOptuženi je trgovinski predstavnik SAD Robert Lajtizer, čija je kancelarija prošle godine odbila Teslin zahtev za izuzeće od carina na računare i ekrane uvezene iz Kine koje koristi u svom električnom automobilu „Model 3“.\nTrgovinski rat Vašingtona i Pekinga počeo je 2017. godine, a do sada je uticao na preko 500 milijardi dolara uvoza iz Narodne Republike Kine.\nUprkos sporazumu koji je sklopljen ranije ove godine, a kojim se najavljuje delimično primrije, takse od 25 odsto na 250 milijardi dolara vrednu kinesku robu ostaju na snazi.\nKina je najveće svetsko tržište automobila i glavni pokretač rasta za mnoge proizvođače automobila – posebno za Teslu, kompaniju koja namerava da svojim električnim vozilom utiče na smanjenje emisije ugljendioksida.


PREDSTAVLJENI JAVNI POZIVI POSLODAVCIMA ZA PODSTICANJE ZAPOŠLJAVANJA - Gradska opština Vračar\nPočetna » Vesti » PREDSTAVLJENI JAVNI POZIVI POSLODAVCIMA ZA PODSTICANJE ZAPOŠLJAVANJA\nPREDSTAVLJENI JAVNI POZIVI POSLODAVCIMA ZA PODSTICANJE ZAPOŠLJAVANJA\nPredstavnici beogradske filijale Nacionalne službe za zapošljavanje su u ponedeljak 4. marta 2019. godine, poslodavcima sa teritorije Gradske opštine Vračar predstavili 12 upravo objavljenih javnih poziva i konkursa za podsticanje zapošljavanja u 2019. godini.\nPoželevši dobrodošlicu privrednicima sa Vračara, zamenica predsednika Gradske opštine Vračar, Radmila Sarić je istakla da će, u skladu sa Lokalnim akcionim planom zapošljavanja za ovu godinu, Gradska opština Vračar i beogradska filijala NSZ sufinansirati zapošljavanje nekoliko lica iz kategorije teže zapošljivih, kao i da će 28. marta u velikoj sali opštine Vračar organizovati Sajam zapošljavanja.\nZamenik direktora Filijale za grad Beograd NSZ Siniša Knežević tom prilikom je pozvao poslodavce da konkurišu na nove javne pozive, uz savet da održavaju stalan kontakt sa Nacionalnom službom i njenim savetnicima, kako bi uvek imali aktuelne informacije o programima i uslugama koje im stoje na raspolaganju.\nNa evidenciji nezaposlenih na teritoriji Gradske opštine Vračar na kraju januara 2019. godine bilo je 2.411 lica. U odnosu na isti mesec prošle godine, broj nezaposlenih smanjen je za 13,8 odsto. U januaru ove godine kod poslodavaca na Vračaru ukupno se zaposlilo 251 lice, dok se sa evidencije nezaposlenih Službe Beograd centar (kojoj pored Vračara pripadaju i Savski venac i Stari grad) zaposlilo ukupno 185 lica, bez obzira na mesto rada i sedište poslodavca. Navedeni podaci pokazuju da se zajedničkom saradnjom lokalne samouprave i Nacionalne službe zapošljavanja može podsticati zapošljavanje i smanjiti nezaposlenost.


Web site Balinta Pastora : Mediji : SVM i LSV za više novca iz NIP-a\nSVM i LSV za više novca iz NIP-a\nDatum: 23. februar 2010. Izvor: Radio Televizija Vojvodine\nPoslanici Saveza vojvođanskih Mađara (SVM) Balint Pastor i Lige socijaldemokrata Vojvodine Nenad Čanak podržavaju zahtev pokrajinske vlade da Vlada Srbije izmeni odluku o preraspodeli i korišćenju sredstava za realizaciju projekata NIP-a u ovoj godini.\n"Nadamo se da će biti ispoštovan zahtev pokrajinske vlade, jer, u protivnom, nema smisla ni postojanje Vlade Vojvodine, niti Skupštine Vojvodine, ako u Beogradu misle da se posle usvajanja Statuta i Zakona o nadležnostima sve treba da se rešava u Beogradu", rekao je Pastor novinarima u parlamentu Srbije.\nOdluka Vlade Srbije je, prema njegovim rečima, samo nastavak onoga o čemu su poslanici SVM govorili prilikom usvajanja budžeta Srbije za 2010. godinu.\n"Iz takvog budžeta ne može da proistekne dobra odluka o raspodeli sredstava za projekte iz NIP-a", rekao je Pastor.\nVlada Vojvodine zatražila je juče izmenu odluke Vlade Srbije o raspodeli i korišćenju sredstava za realizaciju projekata NIP-a u 2010. godini i zahtevala da ona bude izmenjena u pogledu broja odobrenih projekata koji se odnose na područje AP Vojvodine, kao i u pogledu visine sredstava.\nPovodom zahteva vojvođanske Vlade, Ministarstvo za Nacionalni investicioni plan saopštilo je da je za Vojvodinu u ovoj godini izdvojeno 5.156.901 dinar, što je gotovo 20 odsto ukupnog budžeta NIP-a, tako da tvrdnja da je za pokrajinu izdvojeno svega 1,83 odsto budžeta nije tačna.\nU odnosu na ukupna sredstva NIP-a koja su obezbeđena iz budžeta Srbije, 30,6 odsto opredeljeno je za projekte na teritoriji Vojvodine, navodi se u saopštenju.\nMeđu 20 projekata koji će se realizovati sredstvima NIP na teritoriji Vojvodine, najveći projekat je izgradnja Koridora 10, deonice od Horgoš - Novi Sad, sa saobraćajnicom Y krak koja povezuje granični prelaz Kelebija sa Koridorom i obilazi Suboticu.\nZa ovaj projekat Ministarstvo je izdvojilo četiri milijarde dinara, dok će u 2011. godini za nastavak izgradnje Koridora 10 na teritoriji Vojvodine biti izdvojeno još šest milijardi dinara.\n"Duboko smo uvereni da ovaj projekat nije prioritet samo Ministarstva za NIP, već i svih građana Srbije", kaže se u saopštenju i dodaje da je lista projekata NIP za 2010. godinu rezultat intenzivnih konsultacija i dogovora sa svim lokalnim samoupravama u Srbiji.\n"Projekti koji su odobreni, i po suštini, i po prioritetima odgovaraju potrebama građana. Ministarstvo će se i u buduće voditi idejom sa kojom je NIP osnovan da je ujednačen razvoj infrastrukture na celoj teritoriji Srbije, preduslov sveukupnog razvoja zemlje", stoji u saopštenju.


Beta 23. maja 2019. 09:45\nOko 400 miliona ljudi iz 28 članica Evropske unije od danas do 26. maja biraće svoje predstavnike u Evropskom parlamentu za narednih pet godina.\nNova istraživanja javnog mnenja pokazaju da birače pred ove izbore najviše brinu ekonomija, nezaposlenost, imigracija, ekologija, ali i terorizam, unapredjenje ljudskih prava, demokratija, socijalna zaštita.\nGlasanje na evropskim izborima počinje danas, u četvrtak 23. maja u Holandiji i Britaniji, u Irskoj se glasa u petak 24. maja, u Češkoj u petak i subotu – 24. i 25. maja, u Letoniji, Malti i Slovačkoj u subotu 25. maja a u preostaloj 21 članici u nedelju, 26. maja.\nUkupno se bira 751 evroposlanik, obzirom da Velika Britanija nije napustila EU. Da je Velika Britanija izašla iz EU krajem marta, kako je prvobitno planirano, u Parlamentu bi sedelo 705 poslanika.\nPravo glasa moglo bi da ima više stotina hiljada gradjana Srbije koji pored srpskog imaju i državljanstvo neke od zemalja članica EU, ali sudeći po dosadašnjoj praksi, to pravo iskoristiće mali procenat potencijalnih birača.